Ɛbɛlabɔlɛ Nu Edwɛkɛ: Nyamenle Lole Yɛ | Douglas Guest\nKENGA YE WƆ Afrikaans Albanian Amharic Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Ibanag Icelandic Igbo Iloko India Mumule Aneɛ Indonesian Isoko Italian Japanese Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nDouglas Guest anloa edwɛkɛ\nƐNEE me papa Arthur le kpavolɛ mɔɔ kulo Nyamenle ɛzonlenlɛ, yemɔti ɛnee ɔkulo kɛ ɔyɛ Metɔdise ɛsɔfo. Noko mekɛ mɔɔ ɔbɔle ɔ bo kɛ ɔkenga Baebolo Sukoavoma ne mbuluku na ɔ nee bɛ ahɔ debiezukoalɛ la, ye bodane hakyile. Bɛzɔnenle ye wɔ 1914 na ɛnee yeli ɛvolɛ 17. Ɛnee Ewiade Konle I ɛlɛkɔ zo, na bɛvɛlɛle ye kɛ ɔhɔ sogya. Kɛmɔ ɛnee ɔngulo kɛ ɔkɔ konle la ati, bɛdole ye efiade siane bulu wɔ Kingston mɔɔ wɔ Ontario, Canada la. Mɔɔ bɛyele me Papa la, ɔvale ɔ nwo ɔwulale dahuu adekpakyelɛ gyima ne anu.\nWɔ 1926, Arthur Guest gyale Hazel Wilkinson mɔɔ ye mame nwunle nɔhalɛ ne wɔ 1908 la. Bɛwole me wɔ April 24, 1931. Yɛle ngakula nna na metɔ zo nwiɔ. Ɛnee Gyihova ɛzonlenlɛ hyia yɛ abusua ne kpalɛ, na kɛzi me Papa bu Baebolo ne la maanle yɛ nye liele Nyamenle Edwɛkɛ ne anwo. Ɛnee yɛbɔ nu kɛ abusua la yɛyɛ azua nu daselɛlilɛ.—Gyi. 20:20.\nMEANGYINLA AFOA BIALA YƐƐ MENYƐLE ADEKPAKYELƐNLI KƐ ME PAPA LA\nEwiade Konle II bɔle ɔ bo wɔ 1939, na ye ɛvolɛ ko anzi arane vale ɔ sa dole Gyihova Alasevolɛ gyima ne azo wɔ Canada. Ɛnee bɛmaa sukulu ngakula di maanle nwo ɛhulolɛ nwo ɛvoyia, bɛbiza fɛlɛnra ahye, na bɛto maanle edwɛne wɔ sukulu. Saa bɛlɛyɛ ninyɛne ɛhye mɔ a, bɛfoa me nee me diema raalɛ kpanyinli Dorothy bɛfi sukulu sua ne anu. Ɔzinle me nwo kɛ kenle ko bie ɛnee me kilehilevolɛ ne kpondɛ kɛ ɔgua me nyunlu aze na ɔhanle kɛ mele bobonyia la. Yɛkpɔnenle sukulu la, me gɔnwo mɔ dɔɔnwo bole me na bɛzuhunle me bɛdole aze. Ɛhye maanle kpɔkɛ mɔɔ ɛnee mebɔ kɛ ‘mebadie Nyamenle kɛ tumivolɛ meadɛla sonla’ la anu yɛle se.—Gyi. 5:29.\nBɛzɔnenle me wɔ angola bie anu wɔ ɛbɔ nu wɔ July 1942, ɛnee meli ɛvolɛ 11. Ɛnee saa yɛmaa adenle a meyɛ ademanlɛ adekpakyelɛ, (ɛnɛ bɛfɛlɛ ye adekpakyelɛ boavolɛ). Wɔ ɛvolɛ ko anu, me nee mediema nsa bie hanle edwɛkɛ ne hilele menli mɔɔ bu mbaka mɔɔ bɛde azɛlɛsinli bie mɔɔ bɛnda bɛnyɛ nu gyima anu la wɔ Ontario sɔlɔ.\nMembɔle dahuu adekpakyelɛ gyima ne abo wɔ May 1, 1949. Kɛmɔ ɛnee bɛlɛbuke Canada Bɛtɛle ne anu la ati, bɛvɛlɛle me kɛ mengɔmoa na nzinlii membokale Bɛtɛle abusua ne anwo wɔ December 1. Bɛmaanle menyɛle gyima wɔ ɛleka mɔɔ bɛpelente ninyɛne la. Menyɛle gyima nɔsolɛ nu dapɛne dɔɔnwo, mempelentele trate mɔɔ ka ɛkpɔlɛ mɔɔ ɛnee Gyihova menli mɔɔ wɔ Canada ɛlɛyia ye la.\nNzinlii mɔɔ ɛnee melɛyɛ gyima wɔ Ɛzonlenlɛ Nwo Gyimalilɛleka ne la, membizembizale adekpakyelɛma bie mɔ mɔɔ ɛlɛkɔ ahɔzonle wɔ Quebec, ɛleka mɔɔ ɛnee ɛkpɔlɛ ne anu yɛ se kpalɛ na bɛra kɛ bɛbanleɛnlea Bɛtɛle la edwɛkɛ. Mary Zazula mɔɔ vi Edmonton, Alberta la, boka bɛ nwo. Kɛmɔ ɔ nee ɔ diema kpanyinli Joe hanle kɛ bɛnrɛgyakyi Baebolo ne ɛzukoalɛ la ati, bɛ awovolɛ mɔɔ bɛkɔ Orthodox asɔne la voanle bɛ vile sua nu. Bɛzɔnenle bɛ mu nwiɔ wɔ June 1951, na ye siane nsia anzi bɛbɔle adekpakyelɛ gyima ne abo. Mekɛ mɔɔ melɛbizebiza bɛ edwɛkɛ ne la, me nye liele Mary mɔdenlebɔlɛ ne anwo. Menganle ye me ti anu kɛ, ‘Saa edwɛkɛ ɛtane biala anzi a, ɔzɔho kɛ raalɛ ɛhye a mebagya ye a.’ Yɛgyale wɔ ye siane ngɔnla anzi, January 30, 1954. Ye dapɛne ko anzi, bɛmaanle yɛ maangyebakyi gyima nwo ndetelɛ, na ɛvolɛ nwiɔ mɔɔ doa zo la, yɛzonlenle maangyebakyi bie mɔɔ wɔ Ontario sɔlɔ la.\nEwiade amuala daselɛlilɛ gyima ne yɛle kpole yemɔti ɛnee bɛhyia edwɛkpatɛlɛvolɛma dɔɔnwo. Yɛhanle kɛ saa yɛkola yɛsɔ Cananda ɛyɛyɛlɛ kpole ne na yɛgyinla wawaa nu nretenrete ne mɔ anloa a, ɛnee yɛbahola yɛadɛnla ɛleka biala. Yɛhɔle Geleade Sukulu ne mɔɔ tɔ zo 27 la bie na yɛwiele wɔ July 1956, mɔɔ ɔkadwu November la ɛnee yɛwɔ ɛleka mɔɔ yɛbazonle la—Brazil.\nEDWƐKPATƐLƐVOLƐ WƆ BRAZIL\nYɛdwule Brazil Bɛtɛle la, yɛbɔle ɔ bo kɛ yɛsukoa Portuguese. Mɔɔ yɛnwunle kɛzi bɛbiza ahye nee kɛzi yɛbava magazine ne mɔ yɛamaa wɔ mitini ko anu la, yɛbɔle daselɛlilɛ bo. Bɛhanle kɛ saa suamenle bie kile anyelielɛ a, yɛgenga Ngɛlɛlera mɔɔ ka kɛzi tɛnlabelɛ ne bayɛ wɔ Nyamenle Belemgbunlililɛ ne abo la yɛhile ye. Kenle mɔɔ limoa mɔɔ yɛhɔle daselɛlilɛ la, raalɛ bie diele yɛ kpalɛ, yemɔti mengengale Yekile 21:3, 4, akee me nye zo bulule me! Ɛnee ewia ne anloa yɛ se maa me, na ɛhye hɔle zo gyegyele me.\nƐnee yɛle edwɛkpatɛlɛvolɛma wɔ suakpole Campos, mɔɔ kɛkala asafo 15 a wɔ ɛkɛ la azo. Mɔɔ yɛdwule ɛkɛ ne la, ɛnee ekpunli ko pɛ mɔɔ ɛde ɔ nwo la nee mediema mraalɛ nna bie mɔɔ bɛle edwɛkpatɛlɛvolɛma la a wɔ sua ne azo a: Esther Tracy, Ramona Bauer, Luiza Schwarz, nee Lorraine Brookes (kɛkala Wallen). Ɛnee me sua nu gyima a le kɛ mebakpo ninyɛne na meakpondɛ ɛyɛne mɔɔ yɛbava yɛado aleɛ la. Kenlenzile nɔsolɛ bie mɔɔ yɛwiele Ɛzinzalɛ Arane Ɛzukoalɛ ne la, yɛnyianle ɛyɛvolɛ bie mɔɔ yɛ nye ɛnla ye la. Ɛnee me ye la ebia bie anu na yɛdayɛ mɔɔ yɛha la yɛlɛbɔ adawu. Mɔɔ ɔmaanle ɔ ti zo ɔvile esumi ne azo la, ɛwɔlɛ bie vi ɔ bo vindele maanle ɛkɛ ne yɛle dede kɔkpula kɛ mengunle ye la!\nMenzukoale Portuguese la anzi ɛvolɛ ko, bɛkpale me kɛ maangyebakyi zo neavolɛ. Yeamkpondɛ ninyɛne mgbole wɔ namunamu ne mɔ anu, ɛnee yɛnlɛ laete, yɛlale manra ɛkpa zo yɛɛ yɛvale ehwili anzɛɛ ɛkpɔnwɔ yɛdule adenle. Yɛvale keteke yɛdule adenle yɛhɔhanle edwɛkɛ ne wɔ azɛlɛsinli mɔɔ bɛnda bɛnyɛ nu gyima la anu, na yɛhayele sua ekpumgbunli ko wɔ sua bie mɔɔ awie mɔ haye bie la anu. Ɔfese ne maanle yɛ magazine 800 kɛ yɛva yɛhɔ daselɛlilɛ. Ɛnee ɔwɔ kɛ yɛkɔ posuɔfese fane dɔɔnwo yɛkɔsesa magazine ne yɛkɔ sua nu.\nWɔ 1962, bɛyɛle Belemgbunlililɛ Gyima Sukulu wɔ Brazil bɛmaanle mediema mrenyia nee mediema mraalɛ mɔɔ bɛle edwɛkpatɛlɛvolɛma la. Mendule adenle siane nsia mengɔnyɛle sukulu dɔɔnwo na ɛnee Mary ɛmboka nwo. Menyɛle sukulu ne bie wɔ Manaus, Belém, Fortaleza, Recife, yɛɛ Salvador. Menyɛle maanzinli nyianu wɔ Manaus, nwɔhoalilɛ ɛleka ne mɔɔ ɛlie duma la. Ezule dɔle kpole zɛkyele nzule mɔɔ yɛno la, na ɛnee yɛnnyia ɛleka kpalɛ mɔɔ yɛbali aleɛ wɔ nyianu ne abo a. (Zɔhane mekɛ ne, ɛnee bɛmaa yɛ aleɛ wɔ nyianu bo.) Mengɔnwunle sogyama ne, na kpanyinli ko vile atiakunlukɛnlɛma nu maanle yɛ nzule yɛyɛle nyianu ne, na ɔmaanle sogyama rabɔle kpɔda maanle yɛyɛle yɛ egyaade nee ɛleka mɔɔ yɛbali aleɛ la.\nMendule adenle la, Mary lile daselɛ wɔ ɛleka mɔɔ Portuguesema di gua mɔɔ ezukoa ala a bɛdwenle nwo la. Yeangola yeanga edwɛkɛ ne yeangile awie biala, yemɔti ɔzele Bɛtɛlema bie kɛ, “Ɛleka mɔɔ memkpondɛ kɛ mekɔtɛnla la a le Portugal.” Azibɛnwo edwɛkɛ bie zile! Yeangyɛ yɛnyianle kɛlata kɛ yɛhɔzonle wɔ Portugal. Zɔhane mekɛ ne, ɛnee bɛva bɛ sa bɛdo yɛ gyima ne azo wɔ ɛkɛ, noko yɛliele yɛdole nu ɔnva nwo kɛ alimoa ne ɛnee ɔyɛ Mary azibɛnwo la.\nYƐZONLENLE WƆ PORTUGAL\nYɛhɔdwule Lisbon, Portugal, wɔ August 1964. Ɛnee Portugal feabo kpolisima (PIDE) ne ɛlɛyɛ yɛ mediema ne mɔ kpɔdekpɔde kpalɛ. Ɛhye ati, ɛnee ɔnle kɛ yɛmaa awie bayia yɛ adenle, yɛɛ yɛamkpondɛ Alasevolɛ mɔɔ bɛwɔ ɛkɛ la. Yɛdɛnlanle nyɛvolɛ sua nu hɔkpulale kɛ yɛ sa hanle yɛ ngɛlata. Mɔɔ yɛ sa hanle yɛ ngɛlata ne mɔ la, yɛhayele sua. Wɔ January 1965, akee yɛhɔle Bɛtɛle. Yɛ nye liele kpalɛ wɔ mekɛ mɔɔ yɛhɔle yɛ debiezukoalɛ mɔɔ limoa wɔ siane nnu anu la!\nYɛdele kɛ alehyenlɛ biala kpolisima kɔ yɛ mediema ne mɔ anwo zo wɔ bɛ azua nu. Ɛnee bɛlɛtoto Belemgbunlililɛ Asalo ne mɔ anu yemɔti yɛyɛle debiezukoalɛ ne mɔ wɔ mediema azua nu. Kpolisima hyele mediema dɔɔnwo na bɛbizebizale bɛ edwɛkɛ. Bɛyɛle mediema mrenyia asa amaa bɛabobɔ mediema mɔɔ nea debiezukoalɛ ne mɔ azo la aluma. Ɛhye ati, mediema ne mɔ anva bɛ aluma kpalɛ anvɛlɛ bɛ nwo, emomu bɛvale aluma le kɛ José anzɛɛ Paulo a bɛvɛlɛle bɛ nwo a. Ɔti yɛdayɛ noko yɛyɛle bie.\nYɛ mediema ne mɔ mɔɔ yɛkilehile bɛ la a ɛnee hyia yɛ kpalɛ a. Ɛnee Mary gyima a le kɛ ɔbataepe Ɛzinzalɛ Arane, debiezukoalɛ ɛdeɛ ne nee mbuluku gyɛne wɔ kɛlata zo na bɛava milahyinli bɛapelente ye dɔɔnwo.\nMENGYINLANLE EDWƐKPA NE ANZI WƆ KƆƆTO\nWɔ June 1966, bɛlile edwɛkɛ bie wɔ Lisbon. Bɛ nee Feijó Asafo ne mɔɔ bɛ dodo le 49 la hɔle kɔɔto kɛ bɛyɛ ayia mɔɔ mɛla ɛmmaa adenle la wɔ awie sua nu. Menyɛle me nwo lɔya membizebizale bɛ kpuya kɛ mɔɔ bɛyɛ ye wɔ kɔɔto la, menvale menzieziele bɛ memaanle sɔnea ne. Ɛnee yɛze kɛ yɛnrɛli konim, noko yɛnwunle kɛ ɔbayɛ daselɛlilɛ kpole. Mɔɔ yɛ lɔya ne dwula ye edwɛkɛ ne la, ɔvale akɛnrasesebɛ ɔhanle Gameeleɛle mɔɔ dɛnlanle aze wɔ ɛvoyia mɔɔ limoa anu la edwɛkɛ ne. (Gyi. 5:33-39) Adwelie kɛlɛvoma hanle nwolɛ edwɛkɛ, na bɛguale mediema mrenyia nee mraalɛ 49 efiade, ɔvi kenle 45 kɔdwu siane nnu nee foa. Ɔyɛ yɛ fɛ kɛ yɛ lɔya akɛnrasesebɛ ne bɔle Baebolo ɛzukoalɛ nee debiezukoalɛ ɛhɔlɛ bo kolaa na yeawu la.\nWɔ December 1966, bɛkpale me kɛ Bɛtɛle zo neavolɛ, na menvale mekɛ dɔɔnwo menlile kɔɔto edwɛkɛ nwo gyima. Bɛliele bɛdole nu kɛ Gyihova Alasevolɛ lɛ ɛzonlenlɛ nu fanwodi. (Fel. 1:7) Bɛliele yɛ bɛdole nu bɔkɔɔ wɔ mɛla nu wɔ December 18, 1974. Mediema Nathan Knorr nee Frederick Franz, vi ewiade amuala gyima ne ati rale Portugal, na bɛrabokale yɛ nwo wɔ ayia titili mɔɔ yɛyɛle wɔ Oporto nee Lisbon la, na menli dodo mɔɔ rale la le 46,870.\nEza Gyihova maanle edwɛkɛhanlɛ gyima ne nyianle anyuhɔlɛ wɔ mbɔra mɔɔ bɛka Portuguese wɔ ɛkɛ mɔɔ Azores, Cape Verde, Madeira, nee São Tomé yɛɛ Príncipe boka nwo la azo. Bɛdɛlɛle Bɛtɛle ne noko anu wɔ 1988. Wɔ April 23 wɔ zɔhane ɛvolɛ ne anu, Adiema Milton Henschel maanle ɛdendɛlɛ mɔɔ bɛvale bɛbukele Bɛtɛle ne la, na menli 45,522 a diele a. Ɔyɛ anyelielɛ kɛ mediema mrenyia nee mraalɛ 20 mɔɔ ɛnee le edwɛkpatɛlɛvolɛma wɔ Portugal la rale ayia titili zɔhane bie la.\nNƆHAVOMA NEAZO BOALE YƐ\nNɔhavoma mɔɔ yɛ nee bɛ dule ɛvolɛ dɔɔnwo la ɛboa yɛ kpalɛ. Menyianle ɛzukoalɛdeɛ kɛnlɛma menvile Adiema Theodore Jaracz mɔɔ me nee ye hɔkpɔlale Bɛtɛle bie la ɛkɛ. Ɛnee Bɛtɛle zɔhane ɛlɛyia ngyegyelɛ kpole bie, na Ɔfese Kɔmatii ne anu amra ɛyɛ debie biala mɔɔ bɛbahola la. Amaa bɛ ahonle adɔ bɛ azule nu la, Adiema Jaracz hanle kɛ: “Akee ɔwɔ kɛ yɛmaa sunsum nwuanzanwuanza ne adenle ɔyɛ gyima.” Mekɛ bie, yɛhɔnleɛnleanle Brooklyn Bɛtɛle, na me nee me ye Mary nee mediema bie hɔkpɔlale Adiema Franz wɔ nɔsolɛ nu. Mɔɔ yɛhanle kɛ ɔha ɛvolɛ dɔɔnwo ne mɔɔ yeva yezonle Gyihova la anwo edwɛkɛ ɔmaa yɛva yɛkpɔne la, Adiema Franz hanle kɛ: “Bɛ nee Gyihova ahyehyɛdeɛ ne foa mɔɔ wɔ azɛlɛ ye azo la ɛlua wɔ mekɛ kpalɛ nee ɛtane nu. Yemɔ ala a ɔlɛyɛ gyima mɔɔ Gyisɛse zele ye ɛdoavolɛma kɛ bɛyɛ la a—bɛbɔ Nyamenle Belemgbunlililɛ ne anwo edwɛkpa ne nolo!”\nMe nee me ye yɛ nye die kpalɛ kɛ yɛlɛyɛ zɔhane la. Yɛkakye Bɛtɛle ngakyile mɔɔ yɛhɔkpɔlale bɛ la kpalɛ. Ɛhye maanle yɛnyianle adenle yɛhilele gyima mɔɔ mediema mgbavolɛ nee mgbanyima kɔsɔɔti ɛlɛfa nɔhalɛlilɛ ayɛ la anwo anyezɔlɛ, na yɛmaanle bɛ anwosesebɛ kɛ nwolɛ adenle titili mɔɔ bɛnyia bɛlɛsonle Gyihova la bɛdoa zo.\nƐvolɛ dɔɔnwo ɛpɛ nu, na yɛ mu nwiɔ yɛbo ɛvolɛ 80. Anwodolɛ ɛlɛgyegye Mary. (2 Kɔl. 12:9) Sɔnea ɛmaa yɛ diedi nee kpɔkɛ mɔɔ yɛbɔ kɛ yɛbagyinla yɛ munlililɛ nu la anu ɛmia. Saa yɛdwenledwenle yɛ ɛbɛlabɔlɛ nwo a, yɛnwu kɛ Gyihova ɛlo yɛ wɔ ndenle dɔɔnwo azo. *\n^ ɛden. 29 Douglas Guest lile Gyihova nɔhalɛ hɔle ewule nu wɔ October 25, 2015 wɔ mekɛ mɔɔ bɛlɛyɛ magazine ɛhye anwo ngyehyɛleɛ la.\nFa nwa awie Fa nwa awie Nyamenle Lole Yɛ Wɔ Ndenle Dɔɔnwo Azo


Ɔvi Kayafase Abusua Ne Anu | Debiezukoalɛ\nKENGA YE WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wolaita Xhosa Yoruba Zulu\nƆdwu mekɛ ne bie a azetuduvoma nwu ninyɛne mɔɔ di daselɛ kɛ awie bie mɔɔ Baebolo ne hanle ɔ nwo edwɛkɛ la anzɛɛ ye busuanli bie dɛnlanle aze amgba. Kɛ neazo la, Yizilayɛ mbɔlɔba vale edwɛkɛ zɛhae bie dole gua wɔ ɛvolɛ 2011 ne anu. Ɛnee ɔfane awie bie mɔɔ yewu na bɛva ye mbowule ne bɛgua ɛlɛka bie mɔɔ bɛva awolɛ bɛyɛ anu bɛzie ɛvolɛ kɛyɛ 2,000 la anwo.\nNgɛlɛlera mɔɔ wɔ mbowule ɛlɛka ɛhye anwo la kenga kɛ: “Kayafase mɔɔ ɔle ɛsɔfo mɔɔ ɔvi Meeyazaya abusua nu wɔ Beth ′Imri la ara nrenya Yeshua ara raalɛ Meleam.” Dwuunli ɛsɔfo kpayinli ne mɔɔ boka nwo a bɛlile Gyisɛse edwɛkɛ bɛhunle ye la a le Kayafase. (Dwɔn 11:48-50) Tetedwɛkɛ kɛlɛvolɛ Flavius Josephus hanle ɔ nwo edwɛkɛ kɛ “Dwosefi, mɔɔ ɛnee bɛfɛlɛ ye Kayafase la.” Ɔda ali kɛ, mbowule ɛlɛka ɛhye le ye busuanli bie ɛdeɛ. Kɛmɔ ngɛlɛlera mɔɔ wɔ mbowule ɛlɛka bie mɔɔ bɛlumuale bɛnwunle ye anwo la hanle kɛ ɛlɛka ne le ɛsɔfo kpanyinli ne mɔɔ bɛfɛlɛ ye Yehosef bar Caiapha, anzɛɛ Kayafase * ara Dwosefi mumua ne ɛdeɛ la ati, ɔbayɛ kɛ Meleam le Kayafase anwo sonla.\nIsrael Antiquities Authority (IAA) ne, bɔ amaneɛ kɛ bɛliele Meleam mbowule ɛlɛka ne bɛvile nwulema mɔɔ bɛhɔbule tete nla bie la asa nu. Neɛnleanu mɔɔ bɛyɛ ye wɔ adwinlideɛ ɛhye nee ye ngɛlɛlera ne anwo la kile kɛ edwɛkɛ ne le nɔhalɛ.\nMbowule ɛlɛka ne eza maa yɛnwu debie fofolɛ. Ɔhanle “Meeyazaya” mɔɔ li awieleɛ wɔ mbusua ekpulike 24 ne mɔɔ zonlenle Gyɛlusalɛm ɛzonlenlɛ sua ne anu la anwo edwɛkɛ. (1 Edk. 24:18) Kɛmɔ IAA ne ka la, ngɛlɛlera mɔɔ wɔ mbowule ɛlɛka ne anwo la maa yɛnwu kɛ “Kayafase abusua ne vi Meeyazaya abusua ekpulike ne anu.”\nNgɛlɛlera mɔɔ wɔ nwo la eza bɔle Beth ′Imri duma. Ngɛlɛlera ɛhye bahola ahile ninyɛne nwiɔ. IAA ne ka kɛ, “Mɔɔ ɔlumua la, Beth ′Imri le ɛsɔfo abusua ne—mɔɔ bɛle Yemɛ amra (Ɛzela 2:36-37; Nihɛmaya 7:39-42) mɔɔ bɛ bie mɔ a le Meeyaza abusua ekpulike ne anu amra la. Mɔɔ ɔtɔ zo nwiɔ la, ɔbayɛ kɛ [Beth ′Imri le] ɛleka mɔɔ ahenle mɔɔ ɛwu la anzɛɛ ye mbusuafoɔ vi a.” Ye biala anu, Meleam mbowule ɛlɛka ne di daselɛ kɛ Baebolo ne ka menli mɔɔ dɛnlanle aze amgba na bɛlɛ mbusua la anwo edwɛkɛ.\n^ ɛden. 3 Saa ɛkpondɛ Kayafase mbowule ɛlɛka ne anwo edwɛkɛ dɔɔnwo a, nea edwɛkɛ “The High Priest Who Condemned Jesus” mɔɔ ɔwɔ January 15, 2006 The Watchtower ne mukelɛ 10-13 la.


Bɛziele Bɛ Nwo Dii Wɔ Ɛsɔfoma Bie Mɔɔ Ɛva Ɛya La Anyunlu—Bagua Nu Daselɛlilɛ Wɔ Armenia\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Azerbaijani Basque Bislama Boulou Brazil Mumule Aneɛ Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Ewe Faroese Fijian Finnish Fon French French Mumule Aneɛ Ga Galician Georgian German German Mumule Aneɛ Giliki Gun Hausa Hibulu Hiligaynon Hungarian Iban Icelandic Iloko Indonesian Isoko Italian Japanese Kannada Kiluba Kinyarwanda Kirghiz Kongo Korean Lingala Lithuanian Luganda Luo Malagasy Malay Malayalam Maltese Mexico Mumule Aneɛ Mingrelian Myanmar Ndebele (Zimbabwe) Nepali Norwegian Nyungwe Nzema Oromo Pangasinan Persian Peru Mumule Aneɛ Pidgin (West Africa) Polish Portuguese (Brazil) Portuguese (European) Quechua (Ancash) Romanian Russian Sango Sepedi Serbian (Cyrillic) Serbian (Roman) Setswana Shona Sidama Silozi Sinhala Slovak Slovenian Spanish Sunda Swahili Swedish Tagalog Telugu Thai Turkish Twi Tzotzil Ukrainian Urhobo Uzbek Uzbek (Roman) Valencian Vietnamese Waray-Waray Xhosa Yoruba Zulu\nBɛziele Bɛ Nwo Dii Wɔ Ɛsɔfoma Bie Mɔɔ Ɛva Ɛya La Anyunlu\nƐnee Artur mɔɔ le maangyebakyi zo neavolɛ wɔ Armenia la ɛhɔ Gyihova Alasevolɛ asafo bie ɛkpɔlalɛ. Ɔnwunle kɛ ɛnee asafo ne ɛnyɛ bagua nu daselɛlilɛ, mɔɔ le daselɛlilɛ ne mɔɔ bɛfa Baebolo mbuluku bɛgua ehwili zo bɛyɛ la bie. Kɛmɔ ɛnee bɛkpondɛ kɛ bɛmaa asafo ne anwosesebɛ bɛmaa bɛyɛ daselɛlilɛ ɛhye bie la ati, Artur nee ɔ ye Anna nee Dasevolɛ gyɛne mɔɔ bɛfɛlɛ ye Jirayr la vale ehwili mɔɔ mbuluku wɔ zo la hɔziele sua ekyi bie azo. Bɛvale bɛziele ɛleka mɔɔ menli dɔɔnwo ta se ɛkɛ ne la.\nYeangyɛ, menli mɔɔ ɛlɛpɛ nu wɔ ɛkɛ ne la hilele nwolɛ anyelielɛ na bɛvale mbuluku. Noko nzinlii, dwazotiama adwenle hɔle adenle fofolɛ ɛhye mɔɔ bɛlɛfa zo bɛali daselɛ la azo. Ɛsɔfoma nwiɔ rale ehwili ne anwo, na bɛ nuhua ko vale ɔ gyakɛ bɔle ehwili ne dole ye aze mɔɔ yeambɔ bɛ kɔkɔ biala a. Akee ɔpɛle Artur anye zo ɔmaanle ye ɛhwɛleɛ ne dɔle aze. Artur, Anna yɛɛ Jirayr bɔle mɔdenle kɛ bɛmaa ɛsɔfo ne mɔ ɛya ne aha aze noko yeanyɛ boɛ. Ɛsɔfo ne mɔ tietiale ehwili ne azo na bɛmaanle mbuluku ne mɔ zandele. Bɛbɔle Alasevolɛ ne mɔ aholoba na bɛnwunlonwunlanle bɛ na bɛvile ɛkɛ ne bɛhɔle.\nArtur, Anna yɛɛ Jirayr hɔbɔle sua ne azo kpolisima amaneɛ. Bɛhilehilele mɔɔ zile la anu bɛhilele kpolisima ne na bɛhanle Baebolo ne anu edwɛkɛ ekyi bɛhilele bɛ nee gyimayɛvoma gyɛne mɔɔ wɔ ɛkɛ ne la. Akee bɛvale Alasevolɛ nsa ne bɛhɔle kpolisi kpanyinli ne ɔfese. Alimoa ne, ɛnee ɔkpondɛ kɛ bɛka edwɛkɛ mɔɔ zile la amuala bɛkile ye. Noko mɔɔ ɔnwunle kɛ Artur mɔɔ le tendenle belane la nee ɛsɔfo ne ango wɔ mekɛ mɔɔ ɔpɛle ɔ nye zo la, yeambiza mɔɔ zile la anwo kpuya bieko, emomu ɔbɔle ɔ bo kɛ ɔbiza mɔɔ Alasevolɛ ne mɔ die di la anwo edwɛkɛ. Ɛhye maanle bɛlile adwelie too dɔnehwele nna! Kpolisi kpanyinli ne anye liele mɔɔ ɔdele la anwo na ɔhanle kɛ: “Ɛzonlenlɛ boni ɛne! Mebara bie!”\nArtur nee Anna\nAleɛ hyenle na Artur bɔle bagua nu daselɛlilɛ bo la, nrenyia bie mɔɔ nwunle mɔɔ zile la rale ɔ nwo ɛkɛ. Nrenyia ne hanvole Artur kɛ ɔziele ɔ nwo dii na yeanyɛ ye bie la. Ɔhanle ɔzɔle zo kɛ, ɔlua mɔɔ ɔnwunle ye la ati ɔnlɛ ɛbulɛ ɔmmaa ɛsɔfo ne mɔ bieko.\nYe nɔsolɛ nu, kpolisi kpanyinli ne vɛlɛle Artur maanle ɔrale bɛ ɛkɛ ne bieko. Noko yeanga edwɛkɛ ne mɔɔ zile la anwo ɛhwee, emomu ɔbizale Baebolo ne anu kpuya dɔɔnwo. Kpolisima nwiɔ noko rabokale adwelielilɛ ne anwo.\nAleɛ hyenle la Artur ziale hɔle kpolisi kpanyinli ne ɛkɛ kɛ ɔkaye yɛ vidio ne mɔ mɔɔ gyi Baebolo ne azo la bie yeahile ye. Kpolisi kpanyinli ne vɛlɛle kpolisima gyɛne kɛ bɛranlea vidio ne bie.\nƐsɔfo ne mɔ subane ɛtane ne ati, kpolisima dɔɔnwo dele edwɛkɛ ne wɔ mekɛ mɔɔ limoa la. Ɛhye maanle bɛ nye liele Gyihova Alasevolɛ ne mɔ anwo kpalɛ.\nFa nwa awie Fa nwa awie Bɛziele Bɛ Nwo Dii Wɔ Ɛsɔfoma Bie Mɔɔ Ɛva Ɛya La Anyunlu\nijwex edwɛkɛ 6\nMe Sa Nu Dole Wɔ Nyamenlezonlenlɛ Nu\nNrɛlɛbɛ Wɔ Nu Kɛ Ɛbayɛ Bɛlɛvo


Keleseɛne Mbusua—“Bɛziezie Bɛ Nwo”\nƐzinzalɛ Arane | May 2011\nKENGA YE WƆ Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malayalam Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Tajiki Tatar Tetun Dili Thai Tsonga Turkish Ukrainian Urdu Vietnamese\n‘Bɛziezie bɛ nwo, ɔboalekɛ medame Sonla Ra, mebara bieko wɔ mekɛ mɔɔ bɛ nye ɛnla la.’—LUKU 12:40.\n1, 2. Duzu ati a ɔwɔ kɛ yɛfa Gyisɛse folɛ mɔɔ se “Bɛziezie bɛ nwo” la yɛkɔ adwenle nu kpalɛ a?\n‘MEKƐ mɔɔ Sonla Ra ne kɛra ye anyunlunyia nu’ mɔɔ ɔbahyɛ ‘aleɛabo amra anu nwiɔ la,’ duzu a bado ɛ nee wɔ abusua ne a? (Mat. 25:31, 32) Kɛmɔ ɛhye bazi wɔ mekɛ mɔɔ yɛ nye ɛnla la ati, nea kɛzi nwolɛ hyia kɛ yɛbava Gyisɛse folɛ mɔɔ se: “Bɛziezie bɛ nwo” la yɛahɔ adwenle nu kpalɛ a!—Luku 12:40.\n2 Edwɛkɛ mɔɔ li ɛhye anyunlu la hilehilele kɛzi ɔwɔ kɛ abusua ne anu amra kɔsɔɔti boa maa abusua ne sinza wɔ sunsum nu ɔlua bɛ ɛzonlelilɛ mɔɔ bɛbamaa bɛ nye abolo nwo azo la anu. Bɛmaa yɛzuzu ndenle gyɛne mɔɔ yɛbahola yɛalua zo yɛaboa yɛ abusua ne wɔ sunsum nu la anwo.\nNyia Ɛnyelɛ “Kpalɛ”\n3, 4. (a) Ɔwɔ kɛ Keleseɛne mbusua nea boɛ wɔ duzu anwo? (b) Duzu a ɛnyelɛ “kpalɛ” mɔɔ yɛbanyia la kile a?\n3 Amaa mbusua aziezie bɛ nwo amaa Kelaese ɛralɛ ne la, ɔnle kɛ bɛmmaa debie twehwe bɛ adwenle fi ninyɛne mɔɔ fane nɔhalɛ ɛzonlenlɛ nwo la anwo. Ɔwɔ kɛ bɛnea boɛ wɔ ninyɛne ɛhye mɔ anwo. Ɔluakɛ anwonyia ɛhulolɛ le ɛhane mɔɔ ɛhye mbusua dɔɔnwo la ati, bɛmaa yɛzuzu mɔɔ Gyisɛse hanle vanenle ɛnyelɛ “kpalɛ” ɛnyianlɛ nwo la anwo. (Bɛgenga Mateyu 6:22, 23.) Kɛmɔ kɛnlaneɛ maa yɛ adenle zo yɛ wienyi mɔɔ saa yɛlua a yɛndɔ aze la, zɔhane ala a ninyɛne mɔɔ yɛfa yɛ sɛkɛlɛneɛ adenle zo ‘ahonle ne anye’ yɛnea la kola maa yɛnyia ndelebɛbo mɔɔ bamaa yɛabɔ ɛbɛla mɔɔ yɛnrɛdu koti a.—Ɛfɛ. 1:18.\n4 Saa yɛ nye banwu debie kpalɛ a, ɔwɔ kɛ ɔyɛ gyima kpalɛ na yɛfa yɛsie deɛ ne mɔɔ yɛkulo kɛ yɛnea la azo. Zɔhane ala a ahonle ne anye ne noko de a. Sɛkɛlɛneɛ adenle zo ɛnyelɛ kpalɛ mɔɔ yɛbanyia la kile kɛ yɛfa yɛ adwenle yɛazie bodane ko ala azo. Kɛ anrɛɛ yɛbava yɛ ɛbɛlabɔlɛ yɛazie nwonane afoa nu ninyɛne zo na yɛamaa yɛ abusua ne nwonane nu boɛyɛlɛ ala anwo ahyia yɛ la, yɛkɔ zo yɛfa yɛ nye yɛsie sunsum nu ninyɛne zo. (Mat. 6:33) Ɛhye kile kɛ yɛbamaa yɛ nye azɔ nwonane afoa nu ninyɛne mɔɔ yɛlɛ la, na yɛamaa Nyamenle ɛzonlenlɛ alumua wɔ yɛ ɛbɛlabɔlɛ nu.—Hib. 13:5.\n5. Kɛzi bɛlɛra bie lale ye ali kɛ yeva ɔ ‘nye’ yezie Nyamenle ɛzonlenlɛ zo ɛ?\n5 Saa bɛtete ngakula bɛmaa bɛnyia ɛnyelɛ kpalɛ a, nea nyilalɛ mɔɔ ɔbavi nu yeara a! Fa kakula raalɛ bie mɔɔ ɛtɛnyianle ɛvolɛ 20 mɔɔ wɔ Ethiopia maanle nu la kɛ neazo. Ɔbɔle mɔdenle kpalɛ wɔ ye nwomazukoalɛ nu, yemɔti mekɛ mɔɔ ɔwiele mɔlebɛbo sukulu la, ɔnyianle adenle mɔɔ ɔbamaa yeadoa ye nwomazukoalɛ zo mɔɔ ɔnrɛdua nwolɛ kakɛ biala a. Noko akee, ɔluakɛ ɔvale ɔ nye ɔziele Gyihova ɛzonlenlɛ zo la ati, ɔkpole nwolɛ adenle ne. Yeangyɛ, ɔnyianle gyima mɔɔ ɛnee bɛbadua ye euro 3,000 siane biala la. Saa ɛfa ɛto maanle ne anu ahatualɛ mɔɔ menli dɔɔnwo die la anwo a, ɛnee ɔle ezukoa kpole kpalɛ. Noko, ɛnee kakula raalɛ ne ɛva ɔ ‘nye’ ɛzie adekpakyelɛ gyima ne azo. Ɛnee ɔngyia kɛ ɔbabiza ye awovolɛ adwenle kola na yeakpo gyima ne. Mɔɔ ye awovolɛ dele mɔɔ bɛ ra raalɛ ne ɛyɛ la, kɛzi bɛdele nganeɛ ɛ? Nɔhalɛ nu, bɛ nye liele na bɛhanle bɛhilele ye kɛ bɛ nye die ɔ nwo.\n6, 7. Esiane boni a ɔwɔ kɛ ‘yɛmaa yɛ nye da ɛkɛ’ wɔ nwo a?\n6 Gyisɛse edwɛkɛ mɔɔ wɔ Mateyu 6:22, 23 la bɔ anyebolo nwo kɔkɔ. Baebolo ne ka ‘ɛnyelɛ kpalɛ’ nee ‘ɛnyelɛ ɛtane’ nwo edwɛkɛ. Wɔ Baebolo ngilebɛbo bie mɔ anu, ‘ɛnyelɛ ɛtane’ kile anyebolo. (Mat. 6:23; NW ftn.) Kɛzi Gyihova bu anyebolo ɛ? Baebolo ne ka kɛ: “Bɛye adwɔmanebɔlɛ anzɛɛ nyɛleɛ ɛtane ɛtane anzɛɛ anyebolo wɔ bɛ nu bɔkɔɔ.”—Ɛfɛ. 5:3.\n7 Anyebolo le subane mɔɔ saa ɔwɔ awie anwo a ɔnnwu ye, noko saa ɔwɔ ɔ gɔnwo anwo a ɔnwu ye ndɛndɛ. Yemɔti, ɔle kpalɛ kɛ yɛbadie Gyisɛse folɛdulɛ ɛhye: “Bɛmmayɛ anyebolo wɔ adenle biala anu.” (Luku 12:15) Ɛhye mɔɔ yɛbayɛ la kile kɛ yɛbanleɛnlea yɛ nwo nu yɛanwu mɔɔ yɛva yɛ ahonle yɛzie zo la. Ɔwɔ kɛ Keleseɛne mbusua dwenle mekɛ nee ezukoa mɔɔ bɛsɛkye ye wɔ anyelielɛ, ɛnwomenlelielɛ, nee nwonane afoa nu ninyɛne ɛkpondɛlɛ nwo la anu kpalɛ.\n8. Kɛ ɔkɛyɛ na yɛamaa ‘yɛ nye ala ɛkɛ’ wɔ ninyɛne ɛtotɔlɛ nwo ɛ?\n8 Kolaa na wɔadɔ debie bie la, ɔwɔ kɛ ɛdwenle nwolɛ kpalɛ ɛtɛla ezukoa mɔɔ ɛbanyia ye wɔadɔ la. Ɔwɔ kɛ ɛsuzu ninyɛne ɛhye mɔ anwo kpalɛ: ‘Asoo mebanyia mekɛ meava meali gyima dahuu na meanlea zolɛ boɛ? Mekɛ tendenle nyɛ a mebava meazukoa kɛzi bɛfa bɛdi gyima la ɛ?’ Menli mɔɔ bɔ ninyɛne nolo la maa ngakula die di kɛ bɛhyia adɛladeɛ nee ninyɛne gyɛne mɔɔ ɛdwu zo la. Noko akee, fane dɔɔnwo ne ala ninyɛne ɛhye mɔ bolɛ yɛ se ɔluakɛ bɛle adwuleso ninyɛne. Ɔnle ninyɛne mɔɔ bɛhyia nwo. Sɔ ɛ nwo. Bieko, suzu nwo saa ɛtɔ deɛ ne a, ɔbaboa wɔ abusua ne yeamaa bɛaziezie bɛ nwo bɛamaa sonla Ra ne ɛralɛ ne a. Die Gyihova ɛwɔkɛ ne di: “Menrɛgyakyi bɛ ɛlɛ, yɛɛ me rɛle ɛnrɛvi bɛ fee.”—Hib. 13:5.\nPele Dwu Sunsum Nu Bodane Nwo\n9. Duzu a sunsum nu bodane bahola ayɛ amaa abusua bie a?\n9 Adenle bieko mɔɔ mbusua bahola alua zo amia bɛ diedi nu na bɛaboa bɛ nwo wɔ sunsum nu la a le kɛ, bɛbava sunsum nu bodane bɛazie bɛ nyunlu na bɛapele bɛadwu nwo. Saa bɛyɛ zɔ a ɔbaboa mbusua yeamaa bɛanwu mɔdenle mɔɔ bɛlɛbɔ wɔ Gyihova ɛzonlenlɛ nu la, na bɛazi kpɔkɛ wɔ gyima mɔɔ anwo hyia wɔ bɛ ɛbɛlabɔlɛ nu la anwo.—Bɛgenga Felepaema 1:10.\n10, 11. Kɛ abusua la, sunsum nu bodane boni mɔ a gyi bɛ nye zo a, na bodane boni mɔ a bɛkulo kɛ bɛdwu nwo kenlebie a?\n10 Bodane ngyikyi bɔbɔ mɔɔ awie biala mɔɔ wɔ abusua ne anu bava azie ɔ nyunlu na yeadwu nwo la bamaa bɛanyia nvasoɛ dɔɔnwo. Fa alehyenlɛ ne anu tɛkese ne mɔɔ bɛfa bɛazie bɛ nyunlu kɛ bɛbayɛ ye alehyenlɛ biala la kɛ ndonwo. Mualɛ mɔɔ abusua ne anu amra bava amaa la baboa abusua tile ne yeamaa yeanwu bɛ sunsum nu gyinlabelɛ. Saa bɛfa bɛyɛ bɛ bodane kɛ bɛbagenga Baebolo ne bɛabɔ nu kɛ abusua a, ɔbamaa ngakula ne mɔ azukoa ɛgengalɛ kpalɛ na bɛade Baebolo ne abo. (Edw. 1:1, 2) Eza ɔwɔ kɛ yɛfa yɛyɛ yɛ bodane kɛ yɛbamaa yɛ asɔneyɛlɛ anyia anyuhɔlɛ? Sunsum ne ma ne foa ne mɔ mɔɔ yɛbala bɛ ali kpalɛ la noko le bodane kpalɛ mɔɔ yɛbahola yɛava yɛazie yɛ nyunlu a. (Gal. 5:22, 23) Anzɛɛ ndenle mɔɔ yɛbakpondɛ yɛala ɛlɔlɛ ali yɛahile menli mɔɔ yɛyia bɛ wɔ daselɛlilɛ nu la noko ɛ? Saa abusua ne bɔ mɔdenle yɛ ɛhye a, ɔbaboa ngakula ne mɔ yeamaa bɛazukoa anwunvɔnezelɛ, na ɔda ali kɛ bɛbanyia ɛhulolɛ kɛ bɛbayɛ dahuu adekpakyelɛ anzɛɛ edwɛkpatɛlɛvolɛ gyima ne.\n11 Duzu ati a ɛ nee wɔ abusua ne ɛnzuzu bodane bie mɔ mɔɔ bɛbahola bɛava bɛazie bɛ nyunlu la anwo a? Asoo wɔ abusua ne bahola ava azie ɔ nyunlu kɛ ɔbava mekɛ dɔɔnwo yeayɛ daselɛlilɛ gyima ne? Asoo bɛbɔ mɔdenle kɛ bɛbali ɛzulolɛ mɔɔ ka bɛ wɔ telefuu, gua zo, anzɛɛ gyima nu daselɛlilɛ nwo la azo? Na ɛleka mɔɔ bɛhyia Belemgbunlililɛ ne anwo nolobɔlɛma dɔɔnwo la noko ɛ? Asoo abusua ne anu sonla ko bahola azukoa aneɛ gyɛne amaa yeahola yeaha edwɛkɛ ne yeahile maanle gyɛne zo menli?\n12. Duzu a mbusua tile bahola ayɛ aboa bɛ mbusua amaa bɛanyi wɔ sunsum nu a?\n12 Ɔwɔ kɛ mbusua tile nwu ninyɛne mɔɔ ɔhyia kɛ bɛ mbusua nyi wɔ nu wɔ sunsum nu la. Akee bɛva bodane fɔɔnwo bie mɔ bɛzie bɛ nyunlu amaa bɛadwu nwo. Ɔwɔ kɛ bodane mɔɔ abusua ne fa sie ɔ nye zo la yɛ mɔɔ bɛ tɛnlabelɛ nee bɛ anwosesebɛ bɛahola amaa bɛadwu nwo a. (Mrɛ. 13:12) Nɔhalɛ nu, ɔdie mekɛ na awie ahola adwu bodane kpalɛ nwo. Yemɔti tɔ mekɛ mɔɔ ɛfa ɛnea tɛlevihyɛne la bie fa di sunsum nu ninyɛne nwo gyima. (Ɛfɛ. 5:15, 16) Yɛ gyima ɛsesebɛ na wɔadwu bodane mɔɔ ɛfa ɛsie wɔ abusua ne anyunlu la anwo. (Gal. 6:9) Abusua mɔɔ pele dwu sunsum nu bodane nwo la bamaa ye anyuhɔlɛ “ala ali wɔ menli kɔsɔɔti anyunlu.”—1 Tem. 4:15.\nBɛhɔ Zo Bɛyɛ Nɔsolɛ Abusua Ɛzonlenlɛ\n13. Nzenzaleɛ boni a bɛyɛle ye wɔ asafo dapɛne biala debiezukoalɛ ngyehyɛleɛ ne anu a, na kpuyia boni mɔ a ɔwɔ kɛ yɛsuzu nwo a?\n13 Moalɛ kɛnlɛma mɔɔ baboa mbusua yeamaa ‘bɛaziezie bɛ nwo’ bamaa sonla Ra ne ɛralɛ ne la a le nzenzaleɛ titile mɔɔ bɛyɛle ye dapɛne biala debiezukoalɛ ngyehyɛleɛ ne anu ɔvi January 1, 2009 la. Bɛpɛle kenle mɔɔ ɛnee yɛyia nu yɛyɛ Asafo Buluku Ɛzukoalɛ ne la anu na bɛvale bɛbokale Teokelase Ɛzonlenlɛ Sukulu nee Ɛzonlenlɛ Nyianu ne anwo. Bɛyɛle nzenzaleɛ ɛhye amaa Keleseɛne mbusua anyia mekɛ aboa bɛ nwo sunsum nu ɔlua nɔsolɛ ko mɔɔ bɛbaye bɛazie ɛkɛ dapɛne biala bɛayɛ abusua ɛzonlenlɛ la azo. Kɛkala mɔɔ mekɛ ekyi ɛgua nu la, yɛbahola yɛabiza yɛ nwo kɛ: ‘Asoo melɛfa mekɛ ne mɔɔ bɛvale bɛmanle la meayɛ nɔsolɛ Abusua Ɛzonlenlɛ anzɛɛ bɛtianwo debiezukoalɛ ɔ? Asoo mehola medwu zɔhane ngyehyɛleɛ ne bodane ne anwo ɔ?’\n14. (a) Duzu a le nɔsolɛ Abusua Ɛzonlenlɛ ne anzɛɛ bɛtianwo debiezukoalɛ bodane titile a? (b) Duzu ati a nɔsolɛ ko mɔɔ yɛbava yɛazie ɛkɛ yɛazukoa la anwo hyia a?\n14 Nɔsolɛ Abusua Ɛzonlenlɛ anzɛɛ bɛtianwo debiezukoalɛ bodane titile a le kɛ ɔbamaa yɛahwe yɛabikye Nyamenle. (Gye. 4:8) Saa yɛfa mekɛ yɛsukoa Baebolo ne dahuu na yɛnwu Bɔvolɛ ne anwo edwɛkɛ dɔɔnwo a, ɔmaa agɔnwolɛ mɔɔ yɛ nee ye lɛ la anu mia. Saa yɛtwe yɛbikye Gyihova kpalɛ a, ɔbamaa yɛava yɛ ‘ahonle muala, yɛ ɛkɛla muala, yɛ adwenle muala, nee yɛ anwosesebɛ muala yɛahulo ye.’ (Mak. 12:30) Nɔhalɛ nu, yɛ nye die nwo kɛ yɛbadie Nyamenle na yɛayɛ kɛ ɔdaye la. (Ɛfɛ. 5:1) Ɛhye ati, mekɛ mɔɔ yɛlɛkendɛ “anwongyelelɛ” kpole ne mɔɔ bɛhanle nwolɛ edwɛkɛ la, nɔsolɛ Abusua Ɛzonlenlɛ mɔɔ yɛbahɔ zo yɛayɛ la le debie titile mɔɔ baboa yɛ abusua ne anu amra kɔsɔɔti amaa ‘yɛaziezie yɛ nwo’ a. (Mat. 24:21) Nwolɛ hyia maa ngoanelielɛ.\n15. Kɛzi nɔsolɛ Abusua Ɛzonlenlɛ ne bahola aha nganeɛ mɔɔ abusua ne anu amra te maa bɛ nwo ngoko ngoko la ɛ?\n15 Abusua Ɛzonlenlɛ ngyehyɛleɛ ne eza lɛ bodane gyɛne—ɔmaa abusua ne anu amra bikye bɛ nwo. Dapɛne biala mɔɔ bɛyia nu bɛsuzu sunsum nu ninyɛne nwo la, maa abusua ne anu amra nwu adwenle mɔɔ bɛlɛ bɛmaa bɛ nwo bɛ nwo la. Saa agyalɛma fa anyelielɛ bɔ nu sukoa Baebolo ne a, ɔmaa bɛbikye bɛ nwo kpalɛ. (Bɛgenga Nolobɔvo ne 4:12.) Ɔda ali kɛ awovolɛ nee bɛ mra mɔɔ bɛbɔ nu bɛsonle la bamaa bayɛ ko wɔ ɛlɔlɛ ‘mɔɔ maa bɛdi munli’ la anu.—Kɔl. 3:14.\n16. Ka nvasoɛ mɔɔ sunsum nu mediema mraalɛ nsa ɛlɛnyia ye wɔ nɔsolɛ ko mɔɔ bɛfa bɛsukoa Baebolo ne azo la.\n16 Fa nvasoɛ mɔɔ sunsum nu mediema mraalɛ nsa bie ɛnyia ɛvi ngyehyɛleɛ mɔɔ bɛyɛ bɛye nɔsolɛ ko bɛsukoa Baebolo ne anu la kɛ neazo. Bɛnvi abusua ko anu, noko ahunlanvolɛ mraalɛ ɛhye mɔ de sua ko azo yɛɛ bɛva bɛ nwo agɔnwolɛ ɛvolɛ dɔɔnwo. Kɛmɔ ɛnee bɛkulo kɛ bɛbikye bɛ nwo kpalɛ na bɛboa bɛ nwo sunsum nu bɛtɛla nwonane nu la ati, bɛzile kpɔkɛ kɛ bɛbaye nɔsolɛ ko bɛazie ɛkɛ bɛazukoa Baebolo ne. Bɛvale “Bearing Thorough Witness” About God’s Kingdom buluku ne bɛbɔle ɔ bo. Bɛ nuhua ko ka kɛ: “Yɛ nye die kpalɛ yemɔti fane dɔɔnwo ne ala yɛ debiezukoalɛ ne bo dɔnehwele ko. Yɛbɔ mɔdenle yɛyɛ tɛnlabelɛ mɔɔ ɛnee yɛ mediema mɔɔ dɛnlanle aze wɔ ɛvoya ne mɔɔ lumua la anu wɔ nu la nvoninli wɔ yɛ adwenle nu, na yɛsuzu mɔɔ saa yɛdayɛ a anrɛɛ yɛbayɛ la anwo. Akee yɛbɔ mɔdenle yɛfa mɔɔ yɛkɛzukoa la yɛdi gyima wɔ daselɛlilɛ nu. Ɛhye ɛmaa yɛ Belemgbunlililɛ edwɛkɛ ɛhanlɛ ne nee ɛzoanvolɛ ɛyɛlɛ gyima ne ɛyɛ anyelielɛ na yezo ma yedɛla alumua ne.” Mɔɔ boka sunsum nu anyuhɔlɛ mɔɔ agɔnwolɛ nsa ɛhye mɔ ɛnyia anwo la a le kɛ bɛbikye bɛ nwo kpalɛ. Bɛka kɛ, “Yɛ nye sɔ ngyehyɛleɛ ɛhye kpole kpalɛ.”\n17. Ninyɛne boni mɔ a kola maa nɔsolɛ Abusua Ɛzonlenlɛ ne gyinla a?\n17 Na ɛdawɔ noko ɛ? Nvasoɛ boni a ɛlɛnyia wɔavi nɔsolɛ ko mɔɔ bɛye bɛsie ɛkɛ bɛyɛ abusua ɛzonlenlɛ anzɛɛ bɛtianwo debiezukoalɛ la azo a? Saa ɛnda ɛnyɛ a, ɛnrɛnyia ngyehyɛleɛ ne azo nvasoɛ kɛmɔ ɔfɛta la. Ɔwɔ kɛ abusua ne anu amra kɔsɔɔti siezie bɛ nwo kɛ bɛbayia nu wɔ mekɛ mɔɔ bɛye bɛzie ɛkɛ ne la anu bɛazukoa. Ɔnle kɛ bɛmaa edwɛkɛ ngyikyi tenda zɔhane ngyehyɛleɛ ne anu. Bieko, ɔwɔ kɛ bɛsukoa ninyɛne mɔɔ nwolɛ bara abusua ne nvasoɛ la. Kɛ ɔkɛyɛ na wɔamaa debiezukoalɛ mekɛ ɛhye mɔ ayɛ anyelielɛ ɛ? Dua ndenle kpalɛ zo kilehile, maa ɔyɛ anyelielɛ na ɛbulɛ ɛrɛla nu.—Gye. 3:18. *\nBɛzinza, “Bɛziezie Bɛ Nwo”\n18, 19. Kɛzi sonla Ra ne ɛralɛ ne mɔɔ ɛbikye mɔɔ ɛbanwu ye la baha wɔ nee wɔ abusua ne ɛ?\n18 Kpolerazulɛ biala ɛnle nwo kɛ, ɔvi 1914, ewiade ngyehyɛleɛ ne mɔɔ ɛlɛsɛkye la di daselɛ kɛ Seetan ewiade ngyehyɛleɛ ne ɛlɛkɔ ye awieleɛ. Amagɛdɔn anwoma ne ɛnle moa. Ɔnrɛhyɛ sonla Ra ne bava Gyihova ndɛnebualɛ ara ɛtanevolɛma anwo zo. (Edw. 37:10; Mrɛ. 2:21, 22) Asoo ɔnle kɛ edwɛkɛ ɛhye ka wɔ nee wɔ abusua ne ɔ?\n19 Asoo ɛlɛdi Gyisɛse folɛ ne mɔɔ ɔdule kɛ yɛnyia ɛnyelɛ “kpalɛ” la azo? Menli mɔɔ wɔ ewiade la kpondɛ anwonyia, duma anzɛɛ tumi, noko asoo wɔ abusua ne di sunsum nu bodane nzi? Ɛlɛfa nɔsolɛ Abusua Ɛzonlenlɛ anzɛɛ mekɛ mɔɔ bɛfa bɛyɛ bɛtianwo debiezukoalɛ ngyehyɛleɛ ne wɔayɛ gyima ɔ? Asoo ɛlɛnyia deɛmɔti bɛyɛle ngyehyɛleɛ ne la azo nvasoɛ? Kɛmɔ bɛha nwolɛ edwɛkɛ wɔ edwɛkɛ mɔɔ li ɛhye anyunlu anu la, asoo ɛlɛdi Ngɛlɛlera ne anu ɛzonle mɔɔ ɛlɛ kɛ kunli, yelɛ anzɛɛ kakula la anwo gyima, na wɔaboa wɔamaa wɔ abusua ne anu amra kɔsɔɔti ‘anye agyinla zo’ anzɛɛ azinza ɔ? (1 Tɛs. 5:6) Saa bɛyɛ zɔ a, ‘bɛbaziezie bɛ nwo’ bamaa sonla Ra ne ɛralɛ ne.\n^ ɛden. 17 Saa ɛkpondɛ ninyɛne mɔɔ ɔwɔ kɛ bɛsukoa ye wɔ Abusua Ɛzonlenlɛ bo amaa yeayɛ anyelielɛ na nvasoɛ ara zo a, nea October 15, 2009, The Watchtower ne mukelɛ 29-31.\n• Ka kɛzi Keleseɛne mbusua bahola ‘aziezie bɛ nwo’ ɔlua . . .\nɛnyelɛ “kpalɛ” mɔɔ bɛbanyia azo la.\nsunsum nu bodane mɔɔ bɛbava bɛazie bɛ nyunlu na bɛapele bɛadwu nwo azo la.\nnɔsolɛ Abusua Ɛzonlenlɛ mɔɔ bɛbahɔ zo bɛayɛ azo la.\nFa nwa awie Fa nwa awie Keleseɛne Mbusua—“Bɛziezie Bɛ Nwo”\nEDWƐKƐ TITILI Nwane A Le Gyisɛse Kelaese?\nEDWƐKƐ TITILI Gyisɛse—Ɛleka Mɔɔ Ɔvi Ɔrale\nEDWƐKƐ TITILI Gyisɛse—Kɛzi Ɔbɔle Ye Ɛbɛla\nEDWƐKƐ TITILI Gyisɛse—Deɛ Mɔɔ Ɔti Ɔwule\nNwane A Anwo Hyia Wɔ Kpalɛ Wɔ Wɔ Ɛbɛlabɔlɛ Nu A?\n‘Nyamenle Nrɛlɛbɛ Le Kpole Bo Zolɛ’\nGyihova Anu Anwodozo Bɔkɔɔ Maa Yɛnyia Anwobanebɔlɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE May 2011\nFa nwa awie Fa nwa awie ƐZINZALƐ ARANE May 2011\nƐZINZALƐ ARANE May 2011


Yizikeɛle 1 | Yintanɛte Zo Baebolo | Ewiade Fofolɛ Ngilebɛbo\nYizikeɛle nyianle Nyamenle anwo ɛnyelɛzodeɛnwunlɛ wɔ Babelɔn (1-3)\nGyihova anwuma ehwili ne anwo ɛnyelɛzodeɛnwunlɛ (4-28)\nAhumu, amungu nee senle (4)\nTease abɔdeɛ nna ne (5-14)\nEhwili gyakɛ nna ne (15-21)\nBama bie mɔɔ ta kɛ ayese la (22-24)\nGyihova belemgbunli ebia ne (25-28)\n1 Wɔ ɛvolɛ mɔɔ tɔ zo 30 la anu, ye siane nna ne kenle nnu ne azo, mekɛ mɔɔ ɛnee meboka menli mɔɔ wɔ akɛlɛzonlenlɛ nu+ wɔ azule Kibaa+ ne anloa la anwo, anwuma bukele na menyianle Nyamenle anwo ɛnyelɛzodeɛnwunlɛ. 2 Siane ne kenle mɔɔ tɔ zo nnu la anu—ɛhye le mekɛ mɔɔ bɛvale Belemgbunli Gyɛhɔyakɛn+ bɛhɔle akɛlɛzonlenlɛ nu la, ye ɛvolɛ mɔɔ tɔ zo nnu la azo— 3 Gyihova dendɛle hilele ɛsɔfo Buza ara Yizikeɛle* wɔ Kaledeama azɛlɛ zo wɔ azule Kibaa ne anloa.+ Gyihova asa rale ɔ nwo zo wɔ ɛkɛ.+ 4 Mɔɔ melɛnea la, menwunle kɛ ahumu kpole bie+ vi sɔlɔ ɛlɛba, na ɛnee amungu kpole bie nee ɛsɛlɛmanye mɔɔ wienyi+ ɛbɛnga ye ɛyia la wɔ ɛkɛ, na debie bie mɔɔ le kɛ nvutuke nee dwɛtɛ fufule afonla mɔɔ ta la wɔ senle bie anu.+ 5 Ɛnee debie mɔɔ le kɛ tease abɔdeɛ nna+ mɔɔ ko biala zɔho sonla la wɔ nu. 6 Ko biala lɛ ɔ nyunlu nna yɛɛ ndɛbalɛ nna.+ 7 Bɛ gyakɛ taboa ne tenrɛ fɔɔnwo, yɛɛ bɛ gyakɛ akunlu le kɛ ɛnlankɛ ralɛ ɛdeɛ ne la, na bɛta kɛ kɔbele mɔɔ bɛbolo nwolɛ la.+ 8 Ɛnee bɛlɛ sonla sa wɔ bɛ ndɛba nna ne ko biala abo, na nna ne mɔ amuala anu ko biala lɛ bɛ nyunlu nee bɛ ndɛba. 9 Bɛ ndɛba ne mɔ yia zolɛ. Saa bɛlɛkɔ a, bɛmpɛne bɛ nwo; bɛ nuhua ko biala kɔ ɔ nyunlu fɔɔnwo.+ 10 Kɛ bɛ nyunlu ne mɔ de la ɛne: Nna ne anu ko biala lɛ sonla nyunlu, ɔlɛ awenade+ nyunlu wɔ fema zo, ɛnlankɛ nyinli+ nyunlu wɔ bɛne zo yɛɛ nna ne anu ko biala lɛ kɔleɛ+ nyunlu.+ 11 Ɛnee kɛ bɛ nyunlu ne mɔ de la ɛne. Bɛdɛlɛdɛlɛ bɛ ndɛba ne mɔ anu bɛhɔ anwuma. Bɛ nuhua ko biala lɛ ndɛbalɛ nwiɔ mɔɔ bɛyia zo a, yɛɛ ndɛbalɛ nwiɔ mɔɔ bɛfa bɛkeda bɛ nwo a.+ 12 Bɛ nuhua ko biala kɔ ɔ nyunlu fɔɔnwo, bɛkɔ ɛleka biala mɔɔ sunsum ne kɛha bɛ kɛ bɛhɔ la.+ Saa bɛlɛkɔ a, bɛmpɛne bɛ nwo. 13 Na tease abɔdeɛ ne mɔ le kɛ samɛnlakɛ mɔɔ ɛlɛsɔ la, yɛɛ debie mɔɔ le kɛ tɛkɛ mɔɔ senle la nu la di akɔneaba wɔ tease abɔdeɛ ne mɔ avinli, na ɛsɛlɛmanye kpakye fi senle ne anu.+ 14 Na saa tease abɔdeɛ ne mɔ ɛlɛdi akɔneaba a, bɛ ɛhɔlɛ nee bɛ ɛralɛ le kɛ ɛsɛlɛmanye mɔɔ kɛkpakye la. 15 Mekɛ mɔɔ melɛnea tease abɔdeɛ ne mɔ la, menwunle kɛ ehwili gyakɛ ko wɔ azɛlɛ ne azo wɔ tease abɔdeɛ ne mɔ mɔɔ bɛ nyunlu le nna nna la anu ko biala anwo ɛkɛ.+ 16 Ehwili gyakɛ ne mɔ nee kɛzi bɛyɛ bɛ la ta kɛ kelesɔlaete la, na nna ne amuala zɔho bɛ nwo. Kɛzi bɛde nee kɛzi bɛyɛ bɛ la le kɛ ehwili gyakɛ mɔɔ vea ehwili gyakɛ* nu la. 17 Saa bɛtu bɛ bo a, bɛkola bɛkɔ afoa nna ne ɛleka biala mɔɔ bɛmpɛne bɛ nwo a. 18 Ehwili gyakɛ ne mɔ kɔ anwuma kpalɛ ɔmaa ɔyɛ ɛzulolɛ, na ɛnyelɛ wɔ ehwili gyakɛ nna ne mɔ anwo amuala.+ 19 Saa tease abɔdeɛ ne mɔ tu bɛ bo a, ehwili gyakɛ ne mɔ noko tu bɛ bo bɛ nee bɛ kɔ, yɛɛ saa bɛmaa tease abɔdeɛ ne mɔ zo bɛfi azɛlɛ ne azo a, bɛmaa ehwili gyakɛ ne mɔ noko zo.+ 20 Bɛkɔ ɛleka biala mɔɔ sunsum ne kɛhile bɛ kɛ bɛhɔ, ɛleka biala mɔɔ sunsum ne kɛhɔ la. Bɛmaa ehwili gyakɛ ne mɔ zo bɛboka bɛ nwo, ɔluakɛ sunsum ne mɔɔ yɛ gyima wɔ tease abɔdeɛ ne mɔ anwo zo la* wɔ ehwili gyakɛ ne mɔ noko anu. 21 Saa bɛtu bɛ bo a, ɛhye mɔ noko tu bɛ bo; na saa bɛgyinla a, ɛhye mɔ noko gyinla; yɛɛ saa bɛmaa bɛ zo bɛfi azɛlɛ ne azo a, bɛmaa ehwili gyakɛ ne mɔ noko zo bɛboka bɛ nwo, ɔluakɛ sunsum ne mɔɔ yɛ gyima wɔ tease abɔdeɛ ne mɔ anwo zo la wɔ ehwili gyakɛ ne mɔ noko anu. 22 Wɔ tease abɔdeɛ ne mɔ ati zo, debie bie mɔɔ le kɛ bama mɔɔ ta kɛ ayese kɛnlɛma la wɔ ɛkɛ, ɔtɛlɛ ɔkeda bɛ ti zo.+ 23 Bɛ ndɛba ne mɔ tenrɛ fɔɔnwo* wɔ bama ne abo, yɛɛ bɛyia zolɛ. Ko biala lɛ ndɛbalɛ nwiɔ mɔɔ ɔfa ɔkeda ye foa ko ɛke yɛɛ ndɛbalɛ nwiɔ mɔɔ ɔfa ɔkeda ye foa ko nehane a. 24 Mɔɔ mendele bɛ ndɛba ne mɔ ane la, ɛnee ɔle kɛ azule mɔɔ ɛlɛtu la ane, ɔle kɛ Tumivolɛ Bedevinli ne ane.+ Saa bɛtu bɛ bo a, ɔle kɛ ɛlɔnema ane la. Saa bɛgyinla a, bɛgua bɛ ndɛba ne mɔ aze. 25 Ɛnee ɛnelɛ bie wɔ bama ne mɔɔ wɔ bɛ ti zo la azo. (Saa bɛgyinla a, bɛgua bɛ ndɛba ne mɔ aze.) 26 Debie bie mɔɔ le kɛ safaya bolɛ la wɔ bama ne mɔɔ wɔ bɛ ti zo la anwuma,+ na ɔzɔho belemgbunli ebia.+ Awie mɔɔ zɔho sonla la de belemgbunli ebia ne mɔɔ wɔ anwuma la anu.+ 27 Ɔvi ɔ nze zo mɔɔ kɔ ye anwuma la, menwunle debie mɔɔ ta kɛ nvutuke nee dwɛtɛ fufule afonla,+ kɛ senle mɔɔ ɛlɛsɔ la; yɛɛ ɔvi ɔ nze zo mɔɔ ba ye aze la, menwunle debie mɔɔ le kɛ senle la.+ Ɛnee ɔ nwo amuala ta 28 kɛ nyangondonle mɔɔ kɛvinde amungu nu wɔ kenle mɔɔ ezule kɛdɔ la.+ Kɛ wienyi ne mɔɔ ɛnee ɛbɔ ye ɛyia la de la ɛne. Ɔle kɛ Gyihova anyunlunyia ne la.+ Mɔɔ menwunle ye la, membutule me nyunlu aze, na mendele awie ane kɛ ɔlɛtendɛ.\n^ Ɔ bo kile “Nyamenle Maa Anwosesebɛ.”\n^ Ɔbayɛ kɛ ehwili gyakɛ ɛhye mɔ mgbole sɛ.\n^ Hibulu aneɛ nu, “tease abɔdeɛ ne sunsum ne.”\n^ Anzɛɛ ɔkola ɔkile, “bɛmaa bɛ zo fɔɔnwo.”


1 Kɔlentema 2:1-16\nPɔɔlo edwɛkɛhanlɛ wɔ Kɔlente (1-5)\n2 Ɔti mediema, mekɛ mɔɔ membale bɛ nwo lɔ la, meanva edwɛkɛ mgbole anzɛɛ sonla nrɛlɛbɛ meanga Nyamenle fealeranu edwɛkɛ nwuanzanwuanza ne meangile bɛ. 2 Na membɔle kpɔkɛ kɛ mebahwe bɛ adwenle meahɔ Gyisɛse Kelaese nee baka ne azo mɔɔ bɛhunle ye la azo ala. 3 Na menvale bɛtɛɛyɛlɛ nee ɛzulolɛ nee anwowozolɛ kpole a membale bɛ nwo ɛkɛ a; 4 na meanva sonla nrɛlɛbɛ nee edwɛkɛ mɔɔ bɛfa bɛbɛlɛbɛla la a menganle edwɛkɛ ne a, emomu me edwɛkɛ ne lale sunsum ne tumi ne ali, 5 amaa bɛ diedi ne angyinla sonla nrɛlɛbɛ zo, emomu yeagyinla Nyamenle tumi ne azo. 6 Na yɛbɔ nrɛlɛbɛ nolo yɛkile menli mɔɔ ɛnyi wɔ sunsum nu la, noko tɛ ewiade ɛhye anu nrɛlɛbɛ anzɛɛ ewiade tumivolɛma mɔɔ bɛbaye bɛ bɛavi ɛkɛ ne la ɛdeɛ ne ɔ. 7 Emomu, yɛka Nyamenle nrɛlɛbɛ mɔɔ wɔ fealeranu edwɛkɛ nwuanzanwuanza bie anu, nrɛlɛbɛ ne mɔɔ vea, mɔɔ Nyamenle vale ziele ɛkɛ ne kolaa na yeabɔ ewiade kɛ ɔbava yeawula yɛ anyunlunyia la yɛkile. 8 Nrɛlɛbɛ ɛhye, ewiade tumivolɛma anu biala annwu ye, ɔluakɛ saa bɛnwunle ye a anrɛɛ bɛangu anyunlunyia Awulae ne.* 9 Bɛhɛlɛ kɛ: “Ninyɛne mɔɔ Nyamenle ɛziezie ɛmaa bɛdabɛ mɔɔ bɛkulo ye la, ɛnyelɛ ɛtɛnwunle ye yɛɛ ɛnzolɛ ɛtɛtele yɛɛ awie biala ɛtɛdwenlenle nwolɛ.” 10 Na yɛdayɛ a Nyamenle ɛlua ye sunsum ne azo ɛye ɛhile yɛ a, ɔluakɛ sunsum ne neɛnlea ninyɛne kɔsɔɔti anu, bɔbɔ Nyamenle ninyɛne mɔɔ anu le kuloonwu la. 11 Na sonla boni a kɛhola kɛnwu awie ninyɛne nu kɛ sonla mumua ne sunsum* ne mɔɔ wɔ ye nu la ɛ? Zɔhane ala a awie biala ɛnze Nyamenle ninyɛne nu kɛ Nyamenle sunsum ne ala a. 12 Na tɛ ewiade sunsum a yɛnyianle a, emomu sunsum ne mɔɔ vi Nyamenle ɛkɛ la, amaa yɛahola yɛanwu ninyɛne mɔɔ Nyamenle ɛva ɛlo yɛ la. 13 Yɛka ninyɛne ɛhye mɔ anwo edwɛkɛ noko yɛnva sonla nrɛlɛbɛ yɛnga, emomu mɔɔ sunsum ne kilehile la a yɛka a, na yɛfa sunsum nu edwɛkɛ yɛkilehile sunsum nu ninyɛne nu. 14 Na sonla mɔɔ di ye atiakunluwɔzo nzi la ɛnlie Nyamenle sunsum ne ɛndo nu, na ɔle ngoaseasɛm ɔmaa ye; yɛɛ ɔnrɛnwu bɛ, ɔluakɛ bɛfa sunsum a bɛneɛnlea nu a. 15 Noko, sonla mɔɔ Nyamenle sunsum ne kile ye adenle la neɛnlea ninyɛne kɔsɔɔti anu, na yemɔ awie biala ɛnneɛnlea ye nu. 16 Na “nwane a ɛnwu Gyihova* adwenle mɔɔ ɔbahola yeahilehile ye a?” Noko yɛmɛ, yɛlɛ Kelaese adwenle.


Nyamenle Duma—Kɛzi Bɛva Bɛli Gyima nee Mɔɔ Ɔkile | Baebolo ne Kilehile\nKƐZI bɛhile Edwɛndolɛ 83:18 abo wɔ wɔ Baebolo ne anu ɛ? New World Translation of the Holy Scriptures ne kile ngyɛnu ɛhye abo kɛ: “Maa bɛnwu kɛ ɛdawɔ ɛ ngomekye, mɔɔ wɔ duma a le Gyihova la a ɛle Anwuma Anwumanli wɔ azɛlɛ ye amuala azo a.” Baebolo ngilebɛbo gyɛne dɔɔnwo ka edwɛkɛ ko ne ala. Noko akee, ngilebɛbo bie mɔ mɔɔ le kɛ Nzema Baebolo ne la, ɛnva duma Gyihova ne ɛnli gyima. Bɛva amodinli mɔɔ le kɛ “Awulae” anzɛɛ “Ɛdɛnkɛma” la a bɛzie ɔ gyakɛ anu a. Duzu a ɔwɔ kɛ bɛfa bɛdi gyima wɔ ngyɛnu ɛhye anu a? Amodinli anzɛɛ duma Gyihova?\nNyamenle duma ne mɔɔ bɛva Hibulu ngɛlɛleramgbɔkɛ bɛhɛlɛ\nNgyɛnu ɛhye ka duma nwo edwɛkɛ. Wɔ Hibulu aneɛ ne mɔɔ bɛlumua bɛvale bɛhɛlɛle Baebolo ne dɔɔnwo la anu, duma kpɔtee a finde ɛke a. Bɛvale Hibulu ngɛlɛleramgbɔkɛ יהוה (YHWH) a bɛhɛlɛle a. Wɔ Nzema nu, yɛbahɛlɛ ye “Gyihova.” Asoo Baebolo ngyɛnu ko ala anu a zɔhane duma ne finde a? Kyɛkyɛ. Duma Gyihova ne finde Hibulu Ngɛlɛlera ne mɔɔ bɛlumua bɛhɛlɛle la anu fane kɛyɛ 7,000!\nKɛzi Nyamenle duma ne anwo hyia ɛ? Suzu asɔneyɛlɛ nwo neazo ne mɔɔ Gyisɛse Kelaese vale manle la anwo. Ɔbɔ ɔ bo kɛ: “Yɛ Ze mɔɔ wɔ anwuma; Wɔ duma nwo ɛde.” (Mateyu 6:9) Amozii, Gyisɛse zɛlɛle Nyamenle kɛ: “Egya, maa anyunlunyia ɛha wɔ duma ne.” Nyamenle yele ɔ nloa, vile anwuma, kɛ: “Mewula ye anyunlunyia dɛba, na mebawula ye bieko.” (Dwɔn 12:28) Ɔda ali wienyi kɛ, Nyamenle duma ne anwo hyia kpole kpalɛ. Ɛnee akee, duzu ati a, menli mɔɔ kile Baebolo bo la bie mɔ ɛye duma ɛhye ɛvi bɛ ngilebɛbo ne mɔ anu na bɛva amodinli bɛzie ɔ bo zo ɛ?\nƆbayɛ kɛ ndelebɛbo titile nwiɔ bie ati ɔ. Mɔɔ lumua la, menli dɔɔnwo kile kɛ ɔnle kɛ bɛfa duma ne bɛdi gyima, ɔboalekɛ ɛnɛ bɛnze kɛzi ɛnee bɛbɔ ye mɔlebɛbo ne la. Bɛanva vawolo a, e, ɛ, i, o nee u bɛangɛlɛ tete Hibulu. Ɛhye ati, awie biala ɛnle ɛkɛ ne ɛnɛ mɔɔ bahola aha kɛzi menli mɔɔ ɛnee de aze wɔ Baebolo mekɛ zo bɔle YHWH ne kpɔtee a. Noko akee, asoo ɔwɔ kɛ ɛhye si yɛ adenle kɛ yɛkɛva Nyamenle duma ne yɛkɛli gyima ɔ? Wɔ Baebolo mekɛ zo, bie a ɛnee bɛbɔ duma Gyisɛse Yeshua anzɛɛ Yehoshua—awie biala ɛnrɛhola ɛnrɛbɔ ye kɛmɔ ɛnee bɛbɔ ye la kpɔtee. Noko, ɛnɛ menli mɔɔ wɔ ewiade amuala la bɔ Gyisɛse duma ne wɔ ndenle ngakyile zo, kɛmɔ ɔde wɔ bɛ aneɛ ne anu la. Bɛndwehwenle bɛ bo aze kɛ bɛkɛva duma ne bɛkɛli gyima ɔluakɛ bɛnze kɛmɔ ɛnee bɛbɔ ye wɔ mɔlebɛbo ne la ati. Zɔhane ala a saa ɛtu adenle ɛkɔ maanle gyɛne zo a, bie a ɛbanwu ye kɛ bɛbɔ wɔ duma ne ngakyile wɔ bɛ aneɛ ne anu a. Ɛhye ati, Nyamenle duma ne mɔɔ yɛnze kɛzi ɛnee bɛbɔ ye dɛba ne la ɛngile kɛ ɔnle kɛ yɛfa yɛdi gyima.\nDebie mɔɔ tɔ zo nwiɔ mɔɔ bɛta bɛfa bɛkile deɛ mɔɔ ɔti bɛye Nyamenle duma ne bɛvi Baebolo ne anu la gyi Dwuuma amaamuo dɛba bie azo. Ɛnee bɛ nuhua dɔɔnwo die di kɛ ɔnle kɛ bɛbɔ Nyamenle duma ne fee. Diedi ɛhye gyi mɛla bie mɔɔ wɔ Baebolo ne anu mɔɔ bɛhakyile ye la azo. Mɛla ne se: “Bɛmmabɔ medame [Gyihova, NW] bɛ Nyamenle ne duma mgbane mgbane, ɔluakɛ medame [Gyihova, NW], menrɛmaa mɔɔ bɔ me duma mgbane mgbane la ɛnrɛva ɔ nwo dwɔɔ.”—Adendulɛ 20:7.\nMɛla ɛhye tua Nyamenle duma mɔɔ bɛfa bɛdi gyima wɔ adenle ɛtane zo la. Noko asoo ɔtua ye duma ne mɔɔ bɛfi ɛbulɛ nu bɛfa bɛdi gyima la ɔ? Kyɛkyɛ. Menli mɔɔ hɛlɛle Hibulu Baebolo ne (“Ngyekyeleɛ Dɛba” ne) la ɛnee le menli mɔɔ di nɔhalɛ mɔɔ lile Mɛla ne mɔɔ Nyamenle vale manle tete Yizilayɛma la azo a. Noko, ɛnee bɛta bɛfa Nyamenle duma ne bɛdi gyima. Kɛ neazo la, ɛnee ɔwɔ edwɛne dɔɔnwo mɔɔ ɛnee Nyamenle azonvolɛ to la anu. Gyihova Nyamenle bɔbɔ hanle hilele ye azonvolɛ kɛ bɛva ye duma ne bɛvɛlɛ ye, na menli mɔɔ di nɔhalɛ la lile zolɛ. (Dwowɛle 2:32; Gyima ne 2:21) Ɛhye ati, nɔhalɛ Keleseɛnema mɔɔ wɔ ɛkɛ ne ɛnɛ la ɛndwehwe bɛ bo aze kɛ bɛkɛvi ɛbulɛ nu bɛkɛva Nyamenle duma ne bɛkɛli gyima, kɛmɔ Gyisɛse yɛle la pɛpɛɛpɛ.—Dwɔn 17:26.\nƆle nvonleɛ kpole kɛ menli mɔɔ kile Baebolo bo la kɛva amodinli kɛzie Nyamenle duma ne agyakɛ anu. Bɛmaa ɔyɛ kɛ asɛɛ Nyamenle wɔ moamoa mɔɔ yɛbikye ye a ɔnyɛ boɛ a, noko Baebolo ne tu menli folɛ kɛ bɛrava ‘Gyihova agɔnwolɛ.’ (Edwɛndolɛ 25:14) Suzu agɔnwolɛ kpalɛ bie mɔɔ ɛlɛ ye la anwo nea. Saa ɛnze ye duma a anrɛɛ kɛ ɔkɛyɛ na bɛ agɔnwolɛ ne anu amia ɛ? Zɔhane ati, saa menli annwu Nyamenle duma Gyihova ne a, kɛzi bɛbahola bɛabikye Nyamenle kpalɛ ɛ? Bieko, saa menli ɛnva Nyamenle duma ne ɛnli gyima a, ɛnee bɛnze mɔɔ ɔkile la kpalɛ. Duzu a Nyamenle duma ne kile a?\nNyamenle mumua ne hilehilele mɔɔ ye duma ne abo kile la anu hilele ye sonvolɛ nɔhavo Mosisi. Mekɛ mɔɔ Mosisi bizale Nyamenle duma ne anwo edwɛkɛ la, Gyihova buale ye kɛ: “Medame a le Medame.” (Adendulɛ 3:14) Rotherham ngilebɛbo ne ka ye kɛ: “Mebayɛ me nwo biala mɔɔ mekulo kɛ meyɛ la.” Yemɔti Gyihova kola yɛ ɔ nwo biala mɔɔ ɔkulo la amaa ye atiakunlukpɔkɛ ne mɔ ara nuhua.\nFa ye kɛ ɛkola ɛyɛ debie biala mɔɔ ɛkulo la. Duzu a anrɛɛ ɛbayɛ wɔamaa ɛ gɔnwo mɔ a? Saa anwonyane kpole bie bɔ bɛ nuhua ko a, ɛbahola wɔayɛ ɛ nwo dɔketa mɔɔ yɛ deɛ kpalɛ la na wɔayɛ ye ayile. Saa bie noko bɔ kakɛ a, ɛbayɛ ɛ nwo sukoavolɛ kpole na wɔalie ye. Noko, nɔhalɛ ne a le kɛ, ɛnlɛ zɔhane tumi ne. Yɛ muala yɛnlɛ ye. Mekɛ mɔɔ ɛlɛsukoa Baebolo ne la ɛbanwu kɛzi Gyihova kola yɛ debie biala mɔɔ ɔkulo amaa ye ɛwɔkɛ ne mɔ ara nuhua la. Na ɔ nye die kɛ ɔkɛva ye tumi ne ɔkɛboa menli mɔɔ kulo ye la kɔsɔɔti. (2 Edwɛkɛsisilɛ 16:9) Menli mɔɔ ɛnze Gyihova duma ne la ɛnze ye subane ɛhye mɔ mɔɔ yɛ nwanwane la.\nƆda ali wienyi kɛ, ɔwɔ kɛ Gyihova duma ne finde Baebolo ne anu. Saa yɛte duma ne abo na yɛfa yɛdi gyima wɔ yɛ ɛzonlenlɛ nu a, ɔboa yɛ kpalɛ ɔmaa yɛbikye Gyihova, yɛ anwuma Selɛ ne. *\n^ ɛden. 3 Saa ɛkpondɛ Nyamenle duma ne, mɔɔ ɔkile, nee deɛ mɔɔ ɔti ɔwɔ kɛ yɛfa yɛdi gyima wɔ yɛ ɛzonlenlɛ nu la anwo edwɛkɛ dɔɔnwo a, nea The Divine Name That Will Endure Forever, buluku ne mɔɔ Gyihova Alasevolɛ ɛyɛ la anu.


Bɛbu Agyalɛ—Ɔle Ahyɛlɛdeɛ Mɔɔ Vi Nyamenle\nƐzinzalɛ Arane | January 2011\nKENGA YE WƆ Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malayalam Maya Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Tajiki Tatar Tetun Dili Thai Tsonga Turkish Ukrainian Urdu Vietnamese\n“Yemɔti a nrenya fi ɔ ze nee ɔ nli anwo na ɔfa ɔ nwo ɔbɔ ɔ ye anwo kyengye, na bɛ mu nwiɔ bɛbɔ nu bɛyɛ nwonane ko a.”—MƆL. 2:24.\n1. Duzu ati a ɔfɛta kɛ yɛbu Gyihova ɛ?\nGYIHOVA NYAMENLE, agyalɛ Hyehyɛvolɛ ne fɛta ɛbulɛ. Bɛha yɛ Bɔvolɛ, Tumivolɛ, nee anwuma Selɛ ne anwo edwɛkɛ kɛ yemɔ a “ɛlolɛdeɛ kpalɛ biala nee ahyɛlɛdeɛ biala mɔɔ di munli la vi” ye a. (Gye. 1:17; Yek. 4:11) Ɛhye da ye ɛlɔlɛ kpole ne ali. (1 Dwɔn 4:8) Debie biala mɔɔ yehile yɛ, debie biala mɔɔ ɔse yɛyɛ, debie biala mɔɔ yeva yemaa yɛ la, yɛ boɛyɛlɛ ti ɔ.—Aye. 48:17.\n2. Adehilelɛ boni mɔ a Gyihova vale manle agyalɛma mɔɔ lumua la ɛ?\n2 Baebolo ne kile kɛ agyalɛ le ahyɛlɛdeɛ “kpalɛ” mɔɔ vi Nyamenle ɛkɛ la anu ko. (Mrɛ. 19:14.) Mekɛ mɔɔ Gyihova liele atɔfolɛ mɔɔ lumua la, ɔmanle agyalɛma ne, Adam nee Yive adehilelɛ bie mɔ mɔɔ baboa yeamaa bɛ agyalɛ ne ali munli la. (Bɛgenga Mateyu 19:4-6.) Saa bɛdiele Nyamenle a anrɛɛ bɛ nye balie dahuu. Noko akee, bɛanli Nyamenle mɛla zo yemɔti bɛnwunle bɛ nyunlu.—Mɔl. 3:6-13, 16-19, 23.\n3, 4. (a) Duzu a menli dɔɔnwo ɛlɛyɛ ye ɛnɛ ahile kɛ bɛmbu agyalɛ yɛɛ Gyihova Nyamenle ɛ? (b) Neazo boni mɔ a yɛbazuzu nwo wɔ edwɛkɛ ɛhye anu a?\n3 Ɛnɛ, saa menli dɔɔnwo ɛlɛbɔ agyalɛ nwo kpɔkɛ a bɛyɛ bɛ ninyɛne kɛ agyalɛma mɔɔ lumua la, bɛbu bɛ nye bɛgua Gyihova adehilelɛ zo. Bie mɔ nee mraalɛ anzɛɛ mrenya de mɔɔ bɛtɛgyale bɛ, anzɛɛ bɛgya noko bɛlɛ nwewe, bie mɔ noko ɛgya menli mɔɔ bɛ nee bɛ awodeɛ le ko la, yɛɛ bie mɔ noko lɛ adwenle kɛ bɛkola bɛgyakyi agyalɛ mekɛ biala. (Wulo. 1:24-32; 2 Tem. 3:1-5) Bɛmaa bɛ rɛle fi kɛ agyalɛ le Nyamenle ahyɛlɛdeɛ. Kɛmɔ bɛmbu zɔhane ahyɛlɛdeɛ ne la ati ɔkile kɛ bɛmbu Gyihova Nyamenle, Maavolɛ ne.\n4 Ɔdwu mekɛ ne bie a, Nyamenle azonvolɛ bie mɔ bɔbɔ bu bɛ nye gua adwenle mɔɔ Gyihova lɛ ye agyalɛ nwo la azo. Keleseɛne agyalɛma bie mɔ tete agyalɛ nu anzɛɛ bɔ ewole mɔɔ ɔngyi Baebolo ne azo a. Kɛ ɔkɛyɛ na yɛahoati ɛhye ɛ? Adenle boni azo a Gyihova adehilelɛ mɔɔ wɔ Mɔlebɛbo 2:24 la bahola aboa Keleseɛne agyalɛma yeamaa bɛamiemia bɛ agyalɛ nu ɛ? Na duzu a menli mɔɔ kpondɛ kɛ kɔ agyalɛ la bahola ayɛ ava aziezie bɛ nwo a? Maa yɛnlea agyalɛ nsa bie mɔɔ ɛnee anyelielɛ wɔ nu wɔ Baebolo mekɛ nu la na yɛva yɛyɛ kɛzi ɔhyia kɛ yɛbu Gyihova amaa yɛ agyalɛ agyinla la anwo ndonwo.\nBɛli Nɔhalɛ Dahuu\n5, 6. Tɛnlabelɛ boni a rayɛle sɔnea manle Zɛkalaya nee Ɛlezabɛte a, na ahatualɛ boni a bɛ nɔhalɛlilɛ ne manle bɛnyianle a?\n5 Zɛkalaya nee Ɛlezabɛte yɛle debie kpalɛ biala mɔɔ ɔwɔ kɛ bɛyɛ la. Bɛ nuhua ko biala kpale bokavolɛ mɔɔ sonle Gyihova. Zɛkalaya lile nɔhalɛ yɛle ye ɛsɔfo gyima ne, yɛɛ bɛ mu nwiɔ bɛlile Nyamenle Mɛla zo. Ɛnee bɛlɛ ninyɛne dɔɔnwo mɔɔ bɛ nye sɔ ye a. Noko saa ɛhɔle bɛ awuke nu wɔ Dwuda a anrɛɛ ɛbanwu kɛ debie bie wɔ ɛkɛ mɔɔ bɛnlɛ bie a. Ɛnee bɛnlɛ mralɛ. Ɛnee Ɛlezabɛte le mota yɛɛ bɛ mu nwiɔ bɛwie mrelera yɛ.—Luku 1:5-7.\n6 Wɔ tete Yizilayɛ ɛnee bɛbu awolɛ kpalɛ, yemɔti ɛnee mbusua bie mɔ anu amra anwo zonle. (1 Sam. 1:2, 6, 10; Edw. 128:3, 4) Wɔ ɛvoya ne mɔɔ lumua Y.M., ɛnee Yizilayɛnli nrenya mɔɔ ɔ ye ɛnwo la bakpondɛ adenle alua zo abɔ ye ewole. Noko Zɛkalaya lile nɔhalɛ ɔ nee Ɛlezabɛte dɛnlanle. Yeambɔ mɔdenle kɛ ɔye ɔ ti yeavi agyalɛ ne anu yɛɛ ɔ ye noko anyɛ zɔ. Ɔwɔ nuhua kɛ mralɛ mɔɔ bɛnlɛ la manle bɛlile alɔbɔlɛ ɛdeɛ, noko bɛyɛle ko bɛlile nɔhalɛ bɛzonlenle Gyihova. Nzinlii, Gyihova yilale bɛ na ɔluale nwanwane adenle zo ɔmanle bɛwole kakula nrenya wɔ bɛ mrelera nu.—Luku 1:8-14.\n7. Adenle boni azo a Ɛlezabɛte lile nɔhalɛ manle ɔ hu a?\n7 Ɛlezabɛte lile nɔhalɛ wɔ debie fofolɛ nu. Mekɛ mɔɔ ɔwole Dwɔn la ɛnee Zɛkalaya ɛngola tendɛ ɔluakɛ Nyamenle anwumabɔvolɛ ne mɔɔ yeanlie ye yeanli la manle ɔdɔle mumule. Noko akee, ɔbayɛ kɛ ɛnee Zɛkalaya ɛlua adenle bie azo ɛha ɛhile ɔ ye kɛ Gyihova anwumabɔvolɛ ne hanle kɛ bɛvɛlɛ kakula ne “Dwɔn.” Ɔ gɔnwo mɔ nee ye mbusuafoɔ hulole kɛ bɛfa kakula ne bɛto ɔ ze. Noko Ɛlezabɛte lile nɔhalɛ lile ɔ hu edwɛkɛ zo. Ɔzele bɛ kɛ: “Ye duma a le Dwɔn.”—Luku 1:59-63.\n8, 9. (a) Kɛzi nɔhalɛlilɛ maa agyalɛ nu mia ɛ? (b) Ninyɛne boni mɔ anu a kunli nee yelɛ bahola ali nɔhalɛ a?\n8 Ɛnɛ, agyalɛma bie mɔ noko yia ninyɛne mɔɔ bɔ bɛ rɛle yɛɛ ngyegyelɛ gyɛne kɛmɔ Zɛkalaya nee Ɛlezabɛte yiale la. Agyalɛ mɔɔ nɔhalɛlilɛ ɛnle nu la ɛngyɛ. Anyezohulolɛ, nla nwo nvoninli ɛnleanlɛ, agyalɛzɛkyelɛ nee ninyɛne gyɛne mɔɔ kola sɛkye agyalɛ la ba agyalɛ nu a, ɔmmaa agyalɛma ɛnlie bɛ nwo ɛnli. Na saa bɛnlie bɛ nwo bɛnli a, ɔmaa ɛlɔlɛ mɔɔ wɔ nu la noko ka aze. Wɔ adenle bie azo, nɔhalɛlilɛ le kɛ bane mɔɔ bɛlie ye awuke bie anwo na ɔbɔ menli mɔɔ wɔ nu anwo bane ɔfi menli anzɛɛ ninyɛne mɔɔ kola gyegye bɛ anwo la. Ɛhye ati, saa kunli nee yelɛ di nɔhalɛ maa bɛ nwo a, bɛkola bɛtɛnla anzondwolɛ nu, bɛda bɛ nganeɛdelɛ nee bɛ nzuzulɛ ali bɛkile bɛ nwo na ɔlua zo bɛ ɛlɔlɛ ne yɛ kpole. Ɛhɛe, nɔhalɛlilɛ nwo hyia.\n9 Gyihova zele Adam kɛ: ‘Yemɔti a nrenya fi ɔ ze nee ɔ nli anwo na ɔfa ɔ nwo ɔbɔ ɔ ye anwo kyengye a.’ (Mɔl. 2:24) Duzu a ɛhye kile a? Saa menli nwiɔ gya bɛ nwo a, ɔwɔ kɛ bɛyɛ nzenzaleɛ wɔ kɛzi bɛ nee agɔnwolɛma nee bɛ mbusuafoɔ tu la anu. Ɔwɔ kɛ bokavolɛ ko biala dumua nyia mekɛ maa ɔ hu anzɛɛ ɔ ye. Ɔnle kɛ bɛmaa bɛ gɔnwo mɔ anzɛɛ bɛ mbusuafoɔ anwo kyia bɛ tɛla bɛ abusua fofolɛ ne. Yɛɛ ɔnle kɛ bɛmaa awovolɛ adenle bɛmaa bɛfa bɛ nwo bɛwulowula bɛ kpɔkɛbɔlɛ anzɛɛ bɛ avinli edwɛkɛ ɛziezielɛ nu. Ɔwɔ kɛ agyalɛma ne fa bɛ nwo bɔ bɛ nwo kyengye. Ɛhye le Nyamenle adehilelɛ.\n10. Duzu a baboa agyalɛma yeamaa bɛazukoa nɔhalɛlilɛ a?\n10 Nɔhalɛlilɛ zo lɛ nvasoɛ wɔ abusua mɔɔ asolo yelɛ nee kunlu ɛzonlenlɛ bɔbɔ la anu. Adiema raalɛ bie mɔɔ ɔ hu ɛnle diedinli la se: “Meyɛ Gyihova mo kɛ yemaa menwu kɛzi ɔwɔ kɛ mebɛlɛ me nwo aze memaa me hu na mebu ye la. Nɔhalɛlilɛ ɛmaa menyia ɛvolɛ 47 wɔ agyalɛ mɔɔ ɛlɔlɛ nee ɛbulɛ wɔ nu la anu.” (1 Kɔl. 7:10, 11; 1 Pita 3:1, 2) Yemɔti bɔ mɔdenle kɛ ɛbamaa wɔ agyalɛ bokavolɛ ne ade nganeɛ kɛ ɔsonle bolɛ. Fa wɔ ɛdendɛlɛ nee wɔ nyɛleɛ da ye ali kɛ ɔ nwo hyia wɔ tɛla awie biala mɔɔ wɔ azɛlɛ ye azo la. Bɔ mɔdenle kpalɛ kɛ ɛnrɛmaa debie biala anwo ɛnrɛhyia wɔ ɛnrɛdɛla wɔ bokavolɛ ne. (Bɛgenga Mrɛlɛbulɛ 5:15-20.) Ron yɛɛ Jeannette mɔɔ bɛ agyalɛ ne ɛbo ɛvolɛ 35 na anyelielɛ wɔ nu la se, “Ɔluakɛ yɛdi nɔhalɛ yɛyɛ mɔɔ Nyamenle kpondɛ kɛ yɛyɛ la ati, yɛ agyalɛ ne ɛgyinla, na anyelielɛ wɔ nu.”\nKoyɛlɛ Maa Agyalɛ Nu Mia\n11, 12. Kɛzi Akoyela nee Pelesela bɔle nu yɛle gyima wɔ (a) sua nu, (b) gyima mɔɔ bɛfa bɛnea bɛ nwo anu, yɛɛ (d) ɛzonlenlɛ gyima ne anu ɛ?\n11 Mekɛ mɔɔ ɛzoanvolɛ Pɔɔlo ka ɔ gɔnwo mɔ Akoyela nee Pelesela anwo edwɛkɛ la, yeambɔ ko duma yeangyakyi ko. Koyɛlɛ mɔɔ ɛnee wɔ agyalɛma ɛhye avinli la le mɔɔ ɛnee Nyamenle kpondɛ kɛ yɛyɛ wɔ mekɛ mɔɔ ɔhanle kɛ kunli nee yelɛ bayɛ “nwonane ko” la anwo neazo kɛnlɛma. (Mɔl. 2:24) Bɛbɔle nu bɛyɛle bɛ sua nu gyima, gyima mɔɔ bɛfa bɛnea bɛ nwo, yɛɛ bɛ Keleseɛne ɛzonlenlɛ gyima ne. Kɛ neazo la, mekɛ mɔɔ Pɔɔlo lumuale hɔle Kɔlente la, Akoyela nee Pelesela manle ɔradɛnlanle bɛ awuke nu, na amozii ɛnee ɛkɛ ne a ɔtɛnla ɔyɛ ye gyima ne a. Nzinlii, mekɛ mɔɔ ɛnee Akoyela nee Pelesela wɔ Ɛfɛsɛse la bɛmanle bɛyɛle debiezukoalɛ wɔ bɛ awuke nu na bɛboale fofolɛma le kɛ Apɔlɔso bɛmanle bɛdele nɔhalɛ ne abo kpalɛ. (Gyi. 18:2, 18-26) Agyalɛma ɛhye mɔ mɔɔ bɔ mɔdenle la hɔle Wulomu na ɛkɛ ne noko bɛmanle bɛyɛle debiezukoalɛ wɔ bɛ awuke nu. Nzinlii, bɛziale bɛhɔle Ɛfɛsɛse na bɛhɔboale mediema ne mɔ.—Wulo. 16:3-5.\n12 Eza Akoyela nee Pelesela yɛɛ Pɔɔlo bɔle nu yɛle ndanlɛ sua ɛnwolɛ gyima. Agyalɛma ne bɔle nu yɛle gyima ɛhye mɔɔ biala andwazo antia ɔ gɔnwo a. (Gyi. 18:3) Noko, ɔda ali kɛ mekɛ mɔɔ bɛvale bɛbɔle nu bɛyɛle ɛzonlenlɛ gyima ne la a manle bɛ agyalɛ ne anu mianle a. Bɛlale bɛ nwo ali kɛ bɛle “mediema gyimayɛvoma wɔ Kelaese Gyisɛse” anu wɔ Kɔlente, Ɛfɛsɛse yɛɛ Wulomu. (Wulo. 16:3) Bɛbɔle nu bɛyɛle Belemgbunlililɛ edwɛkɛhanlɛ gyima ne wɔ ɛleka biala mɔɔ bɛhɔzonlenle la.\n13, 14. (a) Tɛnlabelɛ boni mɔ a kola sɛkye koyɛlɛ mɔɔ wɔ agyalɛ nu la ɛ? (b) Duzu ninyɛne a agyalɛma bɛahola abɔ nu ayɛ amaa bɛ agyalɛ ne anu amia kɛ bɛle “nwonane ko” a?\n13 Nɔhalɛ nu, bodane ko yɛɛ ninyɛne mɔɔ bɛyɛ bɛbɔ nu la maa agyalɛ nu mia. (Nolo. 4:9, 10) Noko akee, ɛnɛ, agyalɛma dɔɔnwo ɛnnyia mekɛ ɛmmaa bɛ nwo. Bɛ nuhua ko biala fa mekɛ dɔɔnwo kɔ gyima. Bie mɔ gyima maa bɛta bɛtudu adenle anzɛɛ bɛ ngome bɛtu bɛkɔtɛnla abolokyi kɛ bɛyɛ gyima na bava ezukoa bara sua nu. Bie mɔ mɔɔ de awuke ko anu la bɔbɔ ɛnnyia mekɛ ɛmmaa bɛ nwo ɔluakɛ bɛmaa tɛlevihyɛne, ninyɛne mɔɔ bɛ nye die nwo, nwɔhoa, video zo nwɔhoalilɛ, anzɛɛ Intanɛte die bɛ mekɛ. Asoo kɛ ɔde ye wɔ wɔ abusua ne anu la ɛne? Saa zɔhane a ɔde a, asoo ɛbahola wɔayɛ nzenzaleɛ amaa bɛanyia mekɛ bɛamaa bɛ nwo? Na ninyɛne mɔɔ bɛyɛ ye dahuu mɔɔ le kɛ aleɛ ɛdonlɛ, ahyɛnze ɛkpudalɛ, nee tola nu gyimayɛlɛ noko ɛ? Asoo bɛbahola bɛabɔ nu bɛanlea ngakula ne mɔ anzɛɛ bɛanlea awovolɛ mɔɔ ɛlɛyɛ mgbanyinli la ɔ?\n14 Mɔɔ ɔhyia kpalɛ la, bɛbɔ nu bɛyɛ ninyɛne mɔɔ fane Gyihova ɛzonlenlɛ nwo la dahuu. Alehyenlɛ ne anu tɛkese ne mɔɔ bɛbabɔ nu bɛazuzu nwo dahuu nee abusua ɛzonlenlɛ maa abusua ne nyia adenle dwenle bodane ko anwo. Eza bɛbɔ nu bɛyɛ daselɛlilɛ gyima ne. Ɔbayɛ boɛ a, bɛbɔ nu bɛyɛ adekpakyelɛ, saa bɔbɔ bɛ tɛnlabelɛ ne bamaa bɛ adenle bɛayɛ ye siane ko anzɛɛ ɛvolɛ ko ala a. (Bɛgenga 1 Kɔlentema 15:58.) Adiema raalɛ bie mɔɔ ɔ nee ɔ hu yɛle adekpakyelɛ gyima ne bie la ka kɛ: “Daselɛlilɛ ɛnee le mekɛ mɔɔ yɛnyia ye yɛyɛ ninyɛne yɛbɔ nu na yɛbɔ adawu kpalɛ la anu ko. Ɔluakɛ ɛnee yɛ mu nwiɔ yɛva yɛzie yɛ nyunlu kɛ yɛboa menli la ati ɔmanle mendele nganeɛ kɛ yɛyɛ ko. Ɛnee mete nganeɛ kɛ menyia agɔnwolɛ kpalɛ mɔɔ mebikye ye, tɛ kɛ kunli ala.” Mekɛ mɔɔ bɛlɛyɛ ninyɛne mɔɔ nvasoɛ wɔ zo bɛabɔ nu la, ninyɛne mɔɔ ɛ nye die nwo, mɔɔ anwo hyia wɔ, wɔ subane nee wɔ bokavolɛ ne ɛdeɛ bayɛ ko na yeayɛ kɛ Akoyela nee Pelesela la. Bɛbahɔ zo bɛadwenle, bɛade nganeɛ na bɛayɛ ninyɛne kɛ bɛle “nwonane ko” la.\nBɛmaa Nyamenle Ɛlumua Wɔ Nu\n15. Duzu ati a Nyamenle mɔɔ yɛmaa yealumua agyalɛ nu la le debie mɔɔ anwo hyia na agyalɛ agyinla ɛ? Kilehile nu.\n15 Ɛnee Gyisɛse ze kɛzi ɔhyia kɛ bɛkɛmaa Nyamenle kɛlumua wɔ agyalɛ nu la. Gyihova hyehyɛ agyalɛ ne mɔɔ lumua la ɔnwunle ye. Ɔnwunle anyelielɛ mɔɔ Adam nee Yive nyianle wɔ mekɛ mɔɔ bɛlile Nyamenle adehilelɛ zo, nee amaneɛ mɔɔ bɛnwunle ye wɔ mekɛ mɔɔ bɛbule bɛ nye bɛguale zo la. Yemɔti mekɛ mɔɔ Gyisɛse kilehile la, ɔhanle edwɛkɛ ne mɔɔ ɔ Ze hanle mɔɔ wɔ Mɔlebɛbo 2:24 la. Eza ɔhanle ɔbokale nwo kɛ: “Zɔhane ati mɔɔ Nyamenle ɛha ɛbɔ nu la, ɔnle kɛ awie biala kpakye nu.” (Mat. 19:6) Ɛhye ati, ɛbulɛ kpole mɔɔ yɛnyia yɛamaa Gyihova la a tɛde debie mɔɔ anwo hyia kpole na agyalɛ agyinla na anyelielɛ ara nu a. Gyisɛse awovolɛ mɔɔ ɛnee wɔ azɛlɛ ye azo, Dwosefi nee Mɛle yɛle neazo kɛnlɛma wɔ ɛhye anu.\n16. Duzu a Dwosefi ne Mɛle yɛle hilele kɛ bɛmaa Nyamenle dumua wɔ bɛ abusua nu ɛ?\n16 Ɛnee Dwosefi dwenle Mɛle anwo na ɔbu ye. Mekɛ mɔɔ ɔdele kɛ Mɛle ɛlɛnrenzɛ la ɔhulole kɛ ɔ nee ye kɛli wɔ adenle kɛnlɛma zo kolaa na Nyamenle anwumabɔvolɛ ne amaa yeanwu deɛ mɔɔ ɛlɛyɛ Mɛle la. (Mat. 1:18-20) Agyalɛma ne lile Siza mɛla zo yɛɛ bɛlile Mosisi Mɛla ne noko azo. (Luku 2:1-5, 21, 22) Ɔwɔ nuhua kɛ ɛnee mrenya a ɔwɔ kɛ kɔ Gyɛlusalɛm ɛzonlenlɛ nu ɛvoyia ne mɔ ɛdeɛ, noko Dwosefi nee Mɛle vale bɛ abusua ne hɔle ɛvolɛ biala. (Mɛla 16:16; Luku 2:41) Wɔ ɛhye nee ninyɛne gyɛne nu, agyalɛma ɛhye mɔɔ bɔ mɔdenle wɔ nyamenlezonlenlɛ nu la yɛle mɔɔ sɔ Gyihova anye na bɛhilele kɛ bɛbu sunsum nu ninyɛne. Ɔnyɛ nwanwane kɛ Nyamenle kpale bɛ manle bɛnleanle ɔ Ra Gyisɛse wɔ ye ngakula nu la.\n17, 18. (a) Adenle boni azo a agyalɛma bɛahola amaa Gyihova alumua wɔ bɛ agyalɛ nu a? (b) Nvasoɛ boni a ɛhye fa ba a?\n17 Asoo ɛmaa Nyamenle dumua wɔ wɔ abusua nu? Kɛ neazo la, saa ɛlɛbɔ kpɔkɛ mɔɔ nwolɛ hyia la a, asoo ɛkpondɛ Baebolo nu ngyinlazo, ɛyɛ nwolɛ asɔne na ɛkpondɛ folɛdulɛ ɛfi Keleseɛnema mɔɔ bɔ mɔdenle la ɛkɛ ɔ? Anzɛɛ ɛgyinla wɔ nganeɛdelɛ anzɛɛ wɔ mbusuafoɔ nee ɛ gɔnwo mɔ ɛdeɛ zo a ɛdi wɔ ngyegyelɛ nwo gyima a? Asoo ɛbɔ mɔdenle kɛ ɛbava edwɛkɛ ngakyile mɔɔ akɛlɛ nɔhavo ne ɛha ye wɔ agyalɛ nee abusua nwo la wɔali gyima? Anzɛɛ ɛta ɛdi amaamuo anzɛɛ ewiade folɛdulɛ mɔɔ menli dɔɔnwo die to nu la anzi? Asoo bɛbɔ nu bɛyɛ asɔne na bɛsukoa dahuu, bɛfa sunsum nu ninyɛne bɛsie bɛ nyunlu na bɛbɔ ninyɛne mɔɔ anwo hyia bɛ abusua ne la anwo adawu ɔ?\n18 Ray ka anyelielɛ mɔɔ wɔ ye ɛvolɛ 50 agyalɛ ne anu la anwo edwɛkɛ kɛ: “Ngyegyelɛ biala ɛnle ɛkɛ mɔɔ yɛyia ye mɔɔ yɛangola nwolɛ gyima di a, ɔluakɛ yɛmaa Gyihova boka yɛ nwo a yɛyɛ ‘nyɛma mɔɔ bɔ nwolɛ nsa’ a.” (Bɛgenga Nolobɔvo ne 4:12.) Danny nee Trina nee ye yɛ adwenle. Bɛse: “Nyamenle mɔɔ yɛbɔ nu yɛsonle ye la ɛmaa yɛ agyalɛ ne anu ɛmia.” Bɛva anyelielɛ bɛgya wɔ ɛvolɛ mɔɔ bo 34 la anu. Saa ɛmaa Gyihova dumua wɔ wɔ agyalɛ nu dahuu a, ɔbaboa wɔ yeamaa wɔali konim na yeayila wɔ.—Edw. 127:1.\nBɛhɔ Zo Bɛbu Nyamenle Ahyɛlɛdeɛ Ne\n19. Kɛzi menli dɔɔnwo bu agyalɛ ɛnɛ ɛ, na duzu a fi nu ba a?\n19 Ɛnɛ, menli dɔɔnwo ta dwenle bɛ ngome bɛ anyelielɛ nwo. Noko awie mɔɔ sonle Gyihova la ɛndwenle zɔ. Ɔze kɛ agyalɛ le ahyɛlɛdeɛ na Nyamenle vale manle kɛ ɔfa yeali Ye bodane nwo gyima. (Mɔl. 1:26-28) Saa Adam nee Yive bule zɔhane ahyɛlɛdeɛ ne a, anrɛɛ azɛlɛ ye kɔsɔɔti bayɛ paladaese mɔɔ Nyamenle azonvolɛ mɔɔ anye die na bɛtenrɛ la a wɔ zo a.\n20, 21. (a) Duzu ati a ɔwɔ kɛ yɛbu agyalɛ kɛ ɔle nwuanzanwuanza ɛ? (b) Ahyɛlɛdeɛ boni a yɛbazukoa nwolɛ debie dapɛne bieko a?\n20 Mɔɔ tɛla ɛhye mɔ amuala la, Nyamenle azonvolɛ bu agyalɛ kɛ nwolɛ adenle mɔɔ bɛdua zo bɛwula Gyihova anyunlunyia a. (Bɛgenga 1 Kɔlentema 10:31.) Kɛmɔ yɛnwu ye la, nɔhalɛlilɛ, koyɛlɛ, nee Nyamenle mɔɔ yɛmaa yealumua agyalɛ nu la sɔ Gyihova anye na ɔmaa agyalɛ gyinla. Yemɔti saa yɛlɛsiezie yɛ nwo yɛamaa agyalɛ, yɛlɛmiemia yɛ agyalɛ nu anzɛɛ yɛlɛbɔ mɔdenle kɛ yɛyɛ yɛ agyalɛ boɛ a, mɔɔ lumua la ɔwɔ kɛ yɛnwu kɛ: agyalɛ le ngyehyɛleɛ nwuanzanwuanza mɔɔ vi anwuma. Nɔhalɛ edwɛkɛ ɛhye mɔɔ yɛbamaa yeadɛnla yɛ adwenle nu la, baha yɛ yeamaa yɛava yɛ kpɔkɛbɔlɛ biala yɛagyinla Baebolo ne azo. Saa yɛyɛ ɛhye a, ɛnee ɔkile kɛ tɛ agyalɛ ahyɛlɛdeɛ ne angome a yɛbu ye a, emomu yɛbu Gyihova Nyamenle mɔɔ vale zɔhane ahyɛlɛdeɛ ne manle la.\n21 Noko tɛ agyalɛ angome a le ahyɛlɛdeɛ mɔɔ Gyihova ɛva ɛmaa yɛ a. Yɛɛ tɛ yemɔ angome a maa yɛ nye die wɔ ɛbɛlabɔlɛ nu a. Wɔ edwɛkɛ mɔɔ doa zo la anu, yɛbazuzu ahyɛlɛdeɛ bieko mɔɔ vi Nyamenle ɛkɛ—belazinlililɛ—anwo.\n• Kɛzi ɔwɔ kɛ Keleseɛne agyalɛma da nɔhalɛlilɛ ali ɛ?\n• Duzu ati a saa agyalɛma bɔ nu yɛ gyima a ɔmaa agyalɛ nu mia ɛ?\n• Ndenle boni mɔ azo a agyalɛma bɛahola amaa Gyihova alumua bɛ agyalɛ nu ɛ?\n• Duzu a yɛbayɛ yɛahile kɛ yɛbu Gyihova, agyalɛ Hyehyɛvolɛ ne ɛ?\n[Nvoninli wɔ mukelɛ 18]\nAgyalɛma bɔ nu yɛ gyima a ɔmaa bɛyɛ ko\nFa nwa awie Fa nwa awie Bɛbu Agyalɛ—Ɔle Ahyɛlɛdeɛ Mɔɔ Vi Nyamenle\nNwane Mɔ A Wɔ Sunsum Nu Ɛleka Ne A?\nNwane A Ɔwɔ Kɛ Yɛ Nee Ye Di Ngitanwo Wɔ Ɛkɛ A?\nNienwu A Baebolo Nu Paladaese Ne Wɔ A?\n‘Bɛkpondɛ Ɛvealeka Wɔ Gyihova Duma Ne Anu’\nFa Wɔ Belazinlililɛ Di Gyima Kpalɛ\nSunsum Nwuanzanwuanza Ne Maa Yɛdi Sɔnea Nee Bɛsanudolɛ Zo Konim\nSunsum Nwuanzanwuanza Ne Maa Yɛdi Ngyegyelɛ Biala Azo Konim\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE January 2011\nFa nwa awie Fa nwa awie ƐZINZALƐ ARANE January 2011\nƐZINZALƐ ARANE January 2011


Dwɔn 12 | Yintanɛte Zo Baebolo | Ewiade Fofolɛ Ngilebɛbo\nDwɔn Edwɛkpa 12:1-50\nMɛle wola nwole agua Gyisɛse agyakɛ anwo (1-11)\nGyisɛse kɔ konimlilɛ nu (12-19)\nGyisɛse ka ye ewule nwo edwɛkɛ (20-37)\nDwuuma mɔɔ annyia diedi la maa ngapezo ba nu (38-43)\nGyisɛse rale kɛ ɔbalie ewiade ne (44-50)\n12 Ɔhale kenle nsia na Akpabɛnwo ne adwu la, Gyisɛse hɔle Bɛtani, ɛleka mɔɔ ɛnee Lazalɛse+ mɔɔ ɔdwazole ye ɔvile mowuamra anu la wɔ la. 2 Yemɔti bɛdole ye ɛkponle wɔ ɛkɛ, ɛnee Maata ɛlɛsonle bɛ,+ na ɛnee Lazalɛse boka bɛdabɛ mɔɔ bɛ nee ye ɛlɛdi aleɛ ne* la anwo. 3 Mɛle wolale nwole evuanlɛ, naade kpalɛ pɔne ko* mɔɔ ye bolɛ yɛ se la guale Gyisɛse agyakɛ anwo na ɔvale ɔ ti enrinli ɔkyikyile. Nwole ne evuanlɛ vale sua ne anu amuala.+ 4 Noko Dwudase Yesekaleɔto,+ ye ɛdoavolɛma ne ko mɔɔ ɛnee ɔbaye ye yeamaa la hanle kɛ: 5 “Duzu ati a bɛandɔne nwole evuanlɛ ɛhye denale* 300 na bɛanva bɛammaa ehyiavolɛma ɛ?” 6 Tɛ kɛ ɔdwenle ehyiavolɛma anwo la ati a ɔhanle ɛhye a, emomu kɛmɔ ɔle awule na ɔdaye a ɔlɛ ezukoa ɛlɛka ne na ɔwua ezukoa mɔɔ bɛfa bɛgua nu la bie la ati ɔ. 7 Na Gyisɛse hanle kɛ: “Bɛgyakyi ye, ɔluakɛ kɛkala ɔlɛyɛ debie mɔɔ bɛbayɛ ye wɔ kenle mɔɔ bɛbazie me la.+ 8 Ɔluakɛ bɛ nee ehyiavolɛma de dahuu,+ noko mame bɛ nee me ɛnrɛdɛnla dahuu.”+ 9 Akee Dwuuma dɔɔnwo dele kɛ ɔwɔ ɛkɛ, na bɛrale ɛkɛ, na tɛ Gyisɛse angome ati a bɛrale a, emomu bɛrale kɛ bɛbanlea Lazalɛse mɔɔ yedwazo ye yevi mowuamra anu la noko.+ 10 Na ɛsɔfo mgbanyinli ne mɔ bɔle kpɔkɛ kɛ bɛbahu Lazalɛse noko, 11 ɔluakɛ ɔdaye ti a Dwuuma dɔɔnwo ɛlɛkɔ ɛkɛ na bɛanyia diedi wɔ Gyisɛse anu a.+ 12 Aleɛ hyenle la, menli dɔɔnwo ne mɔɔ rale ɛvoyialilɛ ne la dele kɛ Gyisɛse ɛlɛba Gyɛlusalɛm. 13 Yemɔti bɛpepɛle arɛlɛ mrɛlakɛ bɛhɔyiale ye na bɛbɔle ɔ bo bɛhanle kɛ: “Yɛsɛlɛ wɔ, die ye! Nyilalɛ ɛha mɔɔ ɛlɛba wɔ Gyihova* duma nu la,+ Yizilayɛ Belemgbunli ne!”+ 14 Mɔɔ Gyisɛse nwunle asoaso ralɛ bie la, ɔdɛnlanle ɔ nwo zo+ kɛ mɔɔ bɛhɛlɛ la kɛ: 15 “Mmasulo, Zayɔn ara raalɛ. Nea! Wɔ belemgbunli ne ɛlɛba, ɔde asoaso ralɛ zo.”+ 16 Ye ɛdoavolɛma ne ande ninyɛne ɛhye mɔ abo wɔ mɔlebɛbo ne, noko mekɛ mɔɔ bɛwulale Gyisɛse anyunlunyia la,+ bɛhakyele kɛ bɛhɛlɛle ninyɛne ɛhye mɔ bɛvanenle ɔ nwo na bɛyɛle bɛmaanle ye.+ 17 Akee menli dɔɔnwo ne mɔɔ ɛnee wɔ ɔ nwo ɛkɛ wɔ mekɛ mɔɔ ɔvɛlɛle Lazalɛse ɔvile nla*+ ne anu na ɔdwazole ye ɔvile mowuamra anu la hɔle zo hanle mɔɔ zile la hilele awie mɔ.+ 18 Ɛhye noko ati a menli dɔɔnwo ne rayiale ye la, ɔluakɛ bɛdele kɛ yeyɛ nwanwane sɛkɛlɛneɛ ɛhye. 19 Yemɔti Falasiima ne zele bɛ nwo ngoko kɛ: “Bɛnwu kɛ yɛangola ɛhwee yɛ. Bɛnlea! Ewiade amuala ɛdu ɛdoa ye.”+ 20 Ɛnee Gilikima bie mɔ boka bɛdabɛ mɔɔ bɛrale kɛ bɛbazonle wɔ ɛvoyialilɛ ne abo la anwo. 21 Yemɔti bɛhɔle Felepe+ mɔɔ vi Bɛteseeyeda mɔɔ wɔ Galeli la anwo ɛkɛ ne na bɛzele ye kɛ: “Yɛmenle, yɛkpondɛ kɛ yɛnwu Gyisɛse.” 22 Felepe hɔhanle hilele Andelu. Andelu nee Felepe hɔhanle hilele Gyisɛse. 23 Noko Gyisɛse buale bɛ kɛ: “Mekɛ ɛdwu kɛ bɛkɛwula sonla Ra ne anyunlunyia.+ 24 Meka nɔhalɛ ne meahile bɛ, saa hwiiti ma andɔ aze amkpɔlɔ a, ɔle ma ko ala; noko saa ɔkpɔlɔ a,+ ɔso ma dɔɔnwo. 25 Mɔɔ kulo ye ngoane* la sɛkye ye, noko mɔɔ kpɔ ye ngoane*+ wɔ ewiade ɛhye anu la babɔ nwolɛ bane amaa dahuu ngoane.+ 26 Saa awie kpondɛ kɛ ɔsonle me a, maa ɔdoa me, na ɛleka mɔɔ mewɔ la, me sonvolɛ ne noko bara ɛkɛ ne bie.+ Saa awie kpondɛ kɛ ɔsonle me a, Selɛ ne bali ye eni. 27 Kɛkala, nyane kpole ɛha me,*+ na duzu a menga a? Egya, die me fi tɛnlabelɛ ɛhye anu.+ Noko akee, ɛhye ati a membale a. 28 Egya, wula wɔ duma anyunlunyia.” Na ɛnelɛ bie+ vi anwuma hanle kɛ: “Mewula ye anyunlunyia, na mebawula ye bieko.”+ 29 Menli dɔɔnwo ne mɔɔ gyigyi ɛkɛ ne la dele na bɛbɔle ɔ bo bɛhanle kɛ ezule ne ɛhulu. Bie mɔ noko hanle kɛ: “Anwumabɔvolɛ ɛdendɛ ɛhile ye.” 30 Gyisɛse buale kɛ: “Tɛ medame ti a ɛnelɛ ɛhye rale a, emomu bɛdabɛ ti ɔ. 31 Akee bɛbabua ewiade ɛhye ndɛne; kɛkala bɛbaye mɔɔ nea ewiade ɛhye azo+ la bɛavi ɛkɛ.+ 32 Na saa bɛkenda me wɔ baka zo a,+ mebahwe menli ngakyile kɔsɔɔti meara me nwo.” 33 Ɔhanle ɛhye ɔvale ɔhilele ewule holɛ ko mɔɔ ɔbawu la.+ 34 Akee menli dɔɔnwo ne buale ye kɛ: “Yɛdele ye wɔ Mɛla ne anu kɛ Kelaese ne badɛnla ɛkɛ dahuu.+ Kɛmɔti a ɛse ɔwɔ kɛ bɛkenda sonla Ra ne wɔ baka zo ɛ?+ Nwane a le sonla Ra ɛhye?” 35 Yemɔti Gyisɛse zele bɛ kɛ: “Wienyi ne nee bɛ badɛnla mekɛ ekyi. Mekɛ mɔɔ wienyi ne wɔ ɛkɛ la, bɛlua nu amaa awozinli anva bɛ; awie biala mɔɔ lua awozinli nu la ɛnze ɛleka mɔɔ ɔlɛkɔ la.+ 36 Mekɛ mɔɔ bɛlɛ wienyi ne la, bɛnyia diedi wɔ wienyi ne anu, amaa bɛayɛ wienyi ne amra.”+ Gyisɛse hanle ɛhye na ɔvile ɛkɛ ɔhɔveale. 37 Ɔyɛle nwanwane ninyɛne dɔɔnwo ɔhilele bɛ ɛdeɛ, noko bɛannyia diedi wɔ ye nu, 38 amaa ngapezonli Ayezaya edwɛkɛ ɛhye mɔɔ ɔhanle la ara nu kɛ: “Gyihova,* nwane a ɛnyia diedi wɔ mɔɔ bɛdele bɛvile yɛ ɛkɛ* ne la anu a?+ Na nwane a Gyihova* ɛye ɔ sa ɛhile ye a?”+ 39 Ayezaya eza hanle deɛmɔti bɛanlie ye bɛanli la kɛ: 40 “Yezi bɛ nye na yemaa bɛ ahonle ɛyɛ se, amaa bɛanva bɛ nye bɛannwu debie na bɛava bɛ ahonle bɛade ɔ bo na bɛahakyi na meayɛ bɛ ayile.”+ 41 Ayezaya hanle ɛhye mɔ ɔluakɛ ɔnwunle ye anyunlunyia ne na ɔhanle ɔ nwo edwɛkɛ.+ 42 Na menli dɔɔnwo mɔɔ mgbanyima ne mɔ bɔbɔ boka nwo la nyianle diedi wɔ ye nu,+ noko Falasiima ne ati bɛangola nwolɛ edwɛkɛ ka wɔ bagua nu amaa bɛanye bɛ bɛanvi nyianusua ne anu;+ 43 ɔluakɛ ɛnee bɛkulo menli anyunlunyia bɛtɛla Nyamenle anyunlunyia bɔbɔ.+ 44 Noko Gyisɛse maanle ɔ ne zo hanle kɛ: “Awie biala mɔɔ kɛnyia diedi wɔ me nu la, tɛ me ngome a ɔdie me ɔdi a, emomu ɔdie ahenle mɔɔ zoanle me la noko ɔdi;+ 45 na mɔɔ ɛnwu me la ɛnwu Mɔɔ zoanle me la noko.+ 46 Mera kɛ mame a mele ewiade wienyi ne a,+ amaa awie biala mɔɔ kɛnyia diedi wɔ me nu la anga awozinli nu.+ 47 Noko saa awie te me edwɛkɛ ne na yeanli zo a, membua ye ndɛne ɔluakɛ meamba kɛ mebabua ewiade ndɛne; emomu membale kɛ mebalie ewiade ne.+ 48 Awie biala mɔɔ ɛmbu me na ɔnlie me edwɛkɛ ne ɔnli la, debie ko a babua ye ndɛne a. Edwɛkɛ ne mɔɔ meha la a babua ye ndɛne wɔ mekɛ ne mɔɔ li awieleɛ la a. 49 Ɔluakɛ meambɔ me ti anu a mendendɛle a, emomu Selɛ ne mɔɔ zoanle me la a ɛhile me mɔɔ ɔwɔ kɛ meka nee kɛzi ɔwɔ kɛ meka ye la a.+ 50 Na meze kɛ ye Mɛla ne kile dahuu ngoane.+ Yemɔti, debie biala mɔɔ Selɛ ne ɛha ɛhile me la yɛɛ meka a.”+\n^ Anzɛɛ “bɛ nee ye dede ɛkponle ne anwo.”\n^ Ɛhye kile, Wulomu pɔne, ɔle kɛyɛ g 327. Nea Mok. B14.\n^ Anzɛɛ “yɛ edwɛkɛ.”


Mɔɔ Gyisɛse Ɛkpɔnelɛ Afɔle Ne Kile La\nKENGA YE WƆ Abbey Abkhaz Abui Acholi Afrikaans Aja Akha Albanian Altai Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mumule Aneɛ Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Mumule Aneɛ Chin (Hakha) Chin (Tiddim) Chin (Zotung) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Fante Faroese Fijian Finnish Finnish Mumule Aneɛ Fon French Futuna (East) Ga Galician German Giliki Gitonga Gokana Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Ivorian Mumule Aneɛ Japanese Javanese Jula Kabardin-Cherkess Kabiye Kabuverdianu Kachin Kalenjin Kamba Kannada Kanyok Karen (S'gaw) Kazakh Kazakh (Arabic) Khakass Khana Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Mumule Aneɛ Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Mumule Aneɛ Malay Malayalam Malaysia Mumule Aneɛ Maltese Mam Mambwe-Lungu Mansaka Mapudungun Marathi Mari Mashi Mauritian Creole Maya Mazahua Mbunda Mende Meru Mexico Mumule Aneɛ Mixe (North Central) Mixtec (Guerrero) Mizo Mongolian Moore Myanmar Myanmar Mumule Aneɛ Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Mumule Aneɛ Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga (Mozambique) Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (Cameroon) Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Mumule Aneɛ Romanian Romany (Bulgaria) Romany (Eastern Slovakia) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Solomon Islands Pidgin Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietname Mumule Aneɛ Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nƐkpɔnedeɛ Ne Le Nyamenle Ahyɛlɛdeɛ Mɔɔ Tɛla Biala\n1, 2. (a) Duzu a maa ahyɛlɛdeɛ bie sonle bolɛ maa wɔ a? (b) Duzu ati a ɛkpɔnedeɛ ne le Nyamenle ahyɛlɛdeɛ mɔɔ tɛla biala ɛ?\nAHYƐLƐDEƐ mɔɔ wɔnyia la boni a sonle bolɛ kpalɛ a? Tɛ kɛzi ahyɛlɛdeɛ bie bolɛ yɛ se la a kile kɛ ɔsonle bolɛ a. Saa ahyɛlɛdeɛ bie maa ɛ nye die anzɛɛ ɔdi wɔ ngyianlɛ nwo gyima a, ɛkile nwolɛ anyezɔlɛ.\n2 Ahyɛlɛdeɛ mɔɔ Nyamenle ɛva ɛmaa yɛ la amuala, nuhua ko wɔ ɛkɛ mɔɔ yɛhyia nwolɛ kpole kpalɛ yɛtɛla debie biala a. Yemɔ a le Nyamenle ahyɛlɛdeɛ mɔɔ tɛla biala mɔɔ yeva yemaa alesama a. Yɛbazukoa ye wɔ tile ɛhye anu kɛ Gyihova zoanle ɔ Ra Gyisɛse Kelaese amaa yɛahola yɛanyia dahuu ngoane. (Kenga Mateyu 20:28.) Gyihova ɛla ye ali kɛ amgba ɔkulo yɛ ɔlua Gyisɛse mɔɔ ɔzoanle ye wɔ azɛlɛ ye azo kɛ ɛkpɔnedeɛ la ati.\nDUZU A LE ƐKPƆNEDEƐ NE?\n3. Duzu ati a menli wu a?\n3 Ɛkpɔnedeɛ ne le adenle mɔɔ Gyihova ɛlɛdua zo alie alesama avi ɛtane nee ewule nu a. (Ɛfɛsɛsema 1:7) Amaa yɛade deɛmɔti yɛhyia ɛkpɔnedeɛ ne abo la, ɔwɔ kɛ yɛnwu mɔɔ zile wɔ Yidɛn tola ne anu wɔ ɛvolɛ apenle dɔɔnwo mɔɔ ɛze ɛhɔ la anu la. Adam nee Yive, yɛ awovolɛ mɔɔ limoa la yɛle ɛtane. Kɛmɔ bɛyɛle ɛtane la ati, bɛwule. Yɛdayɛ noko yɛwu ɔluakɛ Adam nee Yive vale ɛtane wole yɛ.—Nea Awieleɛdwɛkɛ 9.\n4. Adam a le nwane, na duzu a ɛnee ɔlɛ a?\n4 Mɔɔ Gyihova bɔle Adam, nrenyia ne mɔɔ limoa la, ɔmaanle ye debie mɔɔ sonle bolɛ kpalɛ la. Ɔmaanle Adam ngoane mɔɔ di munli la. Ɛnee ɔlɛ adwenle nee sonlabaka mɔɔ di munli la. Ɛnee ɔ nwo ɛnrɛdo ye ɛlɛ, ɔnrɛyɛ ɛrelera yɛɛ ɔnrɛwu ɛlɛ. Kɛmɔ Gyihova a bɔle Adam la ati, ɛnee ɔle Nyamenle ara. (Luku 3:38) Ɛnee Gyihova nee Adam ta tendɛ. Nyamenle hilehilele debie mɔɔ ɛnee ɔkpondɛ kɛ Adam yɛ la anu wienyi hilele ye na ɔmaanle ye gyima mɔɔ yɛ anyelielɛ la.—Gyɛnɛsese 1:28-30; 2:16, 17.\n5. Saa Baebolo ne ka kɛ bɛbɔle Adam kɛ “Nyamenle ɛsaso” a, ɔkile duzu?\n5 Bɛbɔle Adam kɛ “Nyamenle ɛsaso.” (Gyɛnɛsese 1:27) Gyihova vale Ye subane ne mɔ mɔɔ bie a le ɛlɔlɛ, nrɛlɛbɛ, pɛlepɛlelilɛ nee tumi la a bɔle Adam a. Ɔmaanle Adam adenle kɛ ɔkola ɔkpa mɔɔ ɔkulo la. Yeanyɛ ye kɛ wulobɔto la. Nyamenle bɔle ye mɔɔ ɔkola ɔkpa kɛ ɔbayɛ mɔɔ le kpalɛ anzɛɛ mɔɔ le ɛtane la. Saa Adam diele Nyamenle a, anrɛɛ ɔbadɛnla aze dahuu wɔ Paladaese.\n6. Mɔɔ Adam andie Nyamenle la, duzu a vile ɔ sa a? Kɛzi ɛhye ɛha yɛ ɛ?\n6 Mɔɔ Adam andie Nyamenle na bɛbuale ye ewule fɔlɛ la, ninyɛne dɔɔnwo vile ɔ sa. Agɔnwolɛvalɛ titili mɔɔ ɔ nee Gyihova lɛ, ye ngoane mɔɔ di munli yɛɛ ye Paladaese awuke ne bɔle ye. (Gyɛnɛsese 3:17-19) Adam nee Yive kpale kɛ bɛnrɛdie Nyamenle, yemɔti ɛnee bɛnlɛ anyelazo biala. Ɔlua mɔɔ Adam yɛle la ati, ‘ɛtane rale ewiade na ewule luale ɛtane nwo zo rale, yɛɛ ewule dɛlɛle hanle menli kɔsɔɔti, ɔluakɛ bɛ muala bɛyɛ ɛtane.’ (Wulomuma 5:12) Mekɛ mɔɔ Adam yɛle ɛtane la, ‘ɔdɔnenle’ ɔ nwo nee yɛdayɛ ɔmaanle yɛyɛle ngɛkɛlɛ yɛmaanle ɛtane nee ewule. (Wulomuma 7:14) Asoo yɛlɛ anyelazo? Ɛhɛe.\n7, 8. Duzu a le ɛkpɔnedeɛ?\n7 Duzu a le ɛkpɔnedeɛ? Edwɛkɛkpɔkɛ ɛkpɔnedeɛ kile ninyɛne nwiɔ. Mɔɔ limoa, ɛkpɔnedeɛ a le ezukoa mɔɔ bɛtua bɛdie awie anzɛɛ bɛtua bɛsia bɛtɔ debie la. Mɔɔ tɔ zo nwiɔ, ɛkpɔnedeɛ a le ezukoa mɔɔ sa debie bolɛ tua pɛpɛɛpɛ la.\n8 Dasanli biala ɛnrɛhola ɛnrɛdua ninyɛne mɔɔ vile Adam asa wɔ mekɛ mɔɔ ɔyɛle ɛtane na ɔvale ewule ɔrɛlɛle yɛ la anwo kakɛ. Noko Gyihova yɛle ngyehyɛleɛ mɔɔ ɔbalua zo yealie yɛ yeavi ɛtane nee ewule nu la. Bɛmaa yɛnlea gyima mɔɔ ɛkpɔnedeɛ ne yɛ nee kɛzi yɛbahola yɛanyia zolɛ nvasoɛ la.\nKƐZI GYIHOVA VALE ƐKPƆNEDEƐ NE MAANLE LA\n9. Ɛnee kɛzi bɛbahola bɛadua ɛkpɔnedeɛ ne ɛ?\n9 Yɛ nuhua ko biala ɛnrɛhola ɛnrɛdua ngoane mɔɔ di munli mɔɔ vile Adam asa la anwo kakɛ ɛlɛ. Duzu ati ɔ? Ɔluakɛ yɛ muala yɛtɔ sinli. (Edwɛne 49:7, 8) Ɛnee ɔwɔ kɛ bɛnyia dasanli mɔɔ di munli la na bɛava ye ngoane bɛadua ɛkpɔnedeɛ ne. Ɛhye ati a bɛfɛlɛ ye “ɛkpɔnedeɛ mɔɔ fɛta la.” (1 Timote 2:6) Ɛnee ɔwɔ kɛ ɛkpɔnedeɛ ne nee ngoane ne mɔɔ vile Adam asa la bolɛ yɛ ko.\n10. Adenle boni a Gyihova luale zo vale ɛkpɔnedeɛ ne maanle a?\n10 Adenle boni a Gyihova luale zo vale ɛkpɔnedeɛ ne maanle ɛ? Gyihova zoanle ɔ Ra ne mɔɔ sonle bolɛ kpalɛ la wɔ azɛlɛ ye azo. Ɔ Ra ɛhye, Gyisɛse, a le ye abɔdeɛ mɔɔ limoa a. (1 Dwɔn 4:9, 10) Ɛnee Gyisɛse lɛ ɛhulolɛ kɛ ɔbagyakyi ɔ Ze nee ɛleka mɔɔ ɔde wɔ anwuma lɔ la na yeara azɛlɛ ye azo. (Felepaema 2:7) Gyihova yele Gyisɛse ngoane vile anwuma rawulale Mɛle awodeɛ nu wɔ azɛlɛ ye azo, na bɛwole ye kɛ dasanli mɔɔ di munli mɔɔ ɛtane biala ɛnle ɔ nwo la.—Luku 1:35.\nGyihova vale ɔ Ra ne mɔɔ sonle bolɛ kpalɛ la maanle yɛ kɛ ɛkpɔnedeɛ\n11. Kɛzi sonla ko kola yɛ ɛkpɔnedeɛ maa menli kɔsɔɔti ɛ?\n11 Adam maanle ngoane mɔɔ di munli mɔɔ anrɛɛ menli kɔsɔɔti banyia la vile ɔ sa wɔ mekɛ mɔɔ ɔyɛle Gyihova anwo anzosesebɛ la. Asoo awie gyɛne bahola alie Adam amra kɔsɔɔti avi ewule nu ɔ? Ɛhɛe. (Kenga Wulomuma 5:19.) Gyisɛse mɔɔ anyɛ ɛtane ɛlɛ la vale ye ngoane mɔɔ di munli la yɛle ɛkpɔnedeɛ. (1 Kɔlentema 15:45) Bɛbahola bɛalua ye ngoane mɔɔ di munli la azo bɛalie Adam amra kɔsɔɔti bɛavi ewule nu.—1 Kɔlentema 15:21, 22.\n12. Duzu ati a ɛnee ɔwɔ kɛ Gyisɛse nwu amaneɛ kpole a?\n12 Baebolo ne ka amaneɛ kpole mɔɔ Gyisɛse nwunle ye kolaa na yeawu la anwo edwɛkɛ. Bɛbilale ye empele atisesebɛ nu, bɛbɔle ye baka nu na bɛmaanle ɔwule alɔbɔlɛ ewule. (Dwɔn 19:1, 16-18, 30) Duzu ati a ɛnee ɔwɔ kɛ Gyisɛse nwu amaneɛ kpole zɛhae a? Ɔluakɛ Seetan hanle kɛ awie biala ɛnle ɛkɛ mɔɔ saa ɔyia sɔnea mɔɔ anu yɛ se a, ɔbali nɔhalɛ yeamaa Nyamenle a. Gyisɛse maanle ɔlale ali kɛ, saa sonla mɔɔ di munli la nwu amaneɛ kpole bɔbɔ a, ɔbahola yeali nɔhalɛ yeamaa Nyamenle. Nea kɛzi Gyihova anye liele mɔɔ Gyisɛse yɛle la anwo a!—Mrɛlɛbulɛ 27:11; nea Awieleɛdwɛkɛ 15.\n13. Kɛzi bɛduale ɛkpɔnedeɛ ne ɛ?\n13 Kɛzi bɛduale ɛkpɔnedeɛ ne ɛ? Wɔ Dwuuma siane ne mɔɔ bɛfɛlɛ ye Naesan la kenle 14 ne azo, wɔ ɛvolɛ 33 anu, Gyihova maanle adenle maanle Gyisɛse agbɔvolɛ hunle ye. (Hibuluma 10:10) Ye kenle nsa ne azo, Gyihova dwazole Gyisɛse rale ngoane nu kɛ sunsum nu abɔdeɛ. Noko nwolɛ adenle mɔɔ Gyisɛse nyianle kɛ ɔbadɛnla azɛlɛ ye azo kɛ dasanli mɔɔ di munli la anvi ɔ sa. Nzinlii mɔɔ ɔziale ɔhɔle ɔ Ze anwo lɔ wɔ anwuma la, ɔvale nwolɛ adenle ɛhye ɔmaanle Nyamenle amaa Nyamenle ahola ava akpɔne Adam abo zo amra. (Hibuluma 9:24) Gyihova liele ɛkpɔnedeɛ ɛhye dole nu, yemɔti bɛbahola bɛalie yɛ bɛavi ɛtane nee ewule nu.—Kenga Wulomuma 3:23, 24.\nKƐZI ƐBAHOLA WƆANYIA ƐKPƆNEDEƐ NE AZO NVASOƐ LA\n14, 15. Duzu a yɛyɛ a bɛbava yɛ ɛtane bɛahyɛ yɛ a?\n14 Yɛnyia Nyamenle ahyɛlɛdeɛ ɛhye azo nvasoɛ. Bɛmaa yɛnlea kɛzi yɛnyia zolɛ nvasoɛ kɛkala nee kɛzi yɛbanyia zolɛ nvasoɛ kenle bie la.\n15 Bɛva yɛ ɛtane bɛhyɛ yɛ. Ɔyɛ se kɛ yɛbahola yɛayɛ mɔɔ tenrɛ la dahuu. Yɛfo, yɛɛ ɔdwu mekɛ ne bie a yɛka edwɛkɛ mɔɔ ɛnle kpalɛ anzɛɛ yɛyɛ ninyɛne mɔɔ ɛnle kpalɛ la. (Kɔlɔsaema 1:13, 14) Kɛ ɔkɛyɛ na bɛava yɛ ɛtane bɛahyɛ yɛ ɛ? Ɔwɔ kɛ yɛnu yɛ nwo nɔhalɛ nu wɔ mɔɔ yɛyɛ la anwo na yɛfa mɛlɛbɛnwoaze yɛsɛlɛ Gyihova kɛ ɔva ɔhyɛ yɛ. Akee yɛbahola yɛanyia anwodozo kɛ bɛva yɛ ɛtane bɛhyɛ yɛ.—1 Dwɔn 1:8, 9.\n16. Duzu a ɔwɔ kɛ yɛyɛ na yɛanyia adwenle mɔɔ anu te la ɛ?\n16 Yɛbahola yɛanyia adwenle mɔɔ anu te la. Saa yɛ adwenle bua yɛ fɔlɛ kɛ yɛyɛ ɛtane a, bie a yɛbade nganeɛ kɛ yɛnlɛ anyelazo biala yɛɛ nvasoɛ ɛnle yɛ nwo zo. Noko ɔnle kɛ yɛmaa yɛ sa nu to. Saa yɛsɛlɛ Gyihova kɛ ɔva yɛ ɛtane ɔhyɛ yɛ a, yɛbahola yɛanyia anwodozo kɛ ɔbadie yɛ na yeava yeahyɛ yɛ. (Hibuluma 9:13, 14) Gyihova kpondɛ kɛ yɛka yɛ ngyegyelɛ nee yɛ sinlidɔlɛ nwo edwɛkɛ yɛkile ye. (Hibuluma 4:14-16) Ɛhye bamaa anzodwolɛ ara yɛ nee Nyamenle avinli.\n17. Nyilalɛ boni mɔ a Gyisɛse ewule ne bamaa yɛanyia a?\n17 Yɛlɛ anyelazo kɛ yɛbadɛnla aze dahuu. “Ɛtane ahatualɛ a le ewule na ahyɛlɛdeɛ ne mɔɔ Nyamenle fa maa la a le dahuu ngoane ɔlua yɛ Awulae Kelaese Gyisɛse anwo zo.” (Wulomuma 6:23) Kɛmɔ Gyisɛse wule maanle yɛ la ati, yɛbahola yɛadɛnla aze dahuu na yɛanyia kpɔkɛdelɛ mɔɔ di munli la. (Yekile 21:3, 4) Noko duzu a ɔwɔ kɛ yɛyɛ na yɛanyia nyilalɛ ɛhye mɔ bie ɛ?\nƐBAHILE KƐ Ɛ NYE SƆ ƐKPƆNEDEƐ NE Ɔ?\n18. Kɛzi yɛkola yɛnwu kɛ Gyihova kulo yɛ ɛ?\n18 Saa awie kyɛ wɔ debie kɛnlɛma bie a, nea kɛzi ɛ nye die la. Ɛkpɔnedeɛ ne le ahyɛlɛdeɛ mɔɔ tɛla biala, na ɔwɔ kɛ yɛyɛ Gyihova mo kpalɛ wɔ nwolɛ. Dwɔn 3:16 ka kile yɛ kɛ “Nyamenle hulole ewiade ne kpole kpalɛ yemɔti ɔvale ɔ Ra kokye ne ɔmaanle.” Amgba, Gyihova kulo yɛ kpole kpalɛ la ati a ɔvale ɔ Ra ne mɔɔ sonle bolɛ kpalɛ la ɔmaanle yɛ a. Na yɛze kɛ Gyisɛse noko kulo yɛ ɔluakɛ ɛnee ɔlɛ ɛhulolɛ kɛ ɔbawu yeamaa yɛ. (Dwɔn 15:13) Ɔwɔ kɛ ɛkpɔnenlɛ ahyɛlɛdeɛ ne maa ɛnwu kɛ amgba Gyihova nee Gyisɛse kulo wɔ.—Galeehyeama 2:20.\nMekɛ mɔɔ yɛlɛsukoa Gyihova anwo debie la, yɛbayɛ ɔ gɔnwo mɔ na ɔ nwo ɛlɔlɛ mɔɔ yɛlɛ la bayɛ kpole\n19, 20. (a) Kɛ ɔkɛyɛ na wɔayɛ Gyihova agɔnwo ɛ? (b) Kɛ ɔkɛyɛ na wɔahile kɛ ɛlɛ Gyisɛse ɛkpɔnenlɛ afɔlebɔlɛ ne anu diedi ɛ?\n19 Kɛkala mɔɔ wɔnwu kɛ Nyamenle kulo yɛ kpole la, kɛ ɔkɛyɛ na wɔayɛ ɔ gɔnwo ɛ? Saa ɛnze awie a, ɔyɛ se kɛ ɛbahulo ye edwɛkɛ. Dwɔn 17:3 ka kɛ yɛbahola yɛanwu Gyihova. Mekɛ mɔɔ ɛlɛyɛ ɛhye la, ɔ nwo ɛlɔlɛ mɔɔ ɛlɛ la bayɛ kpole, ɛbahulo kɛ ɛyɛ mɔɔ sɔ ɔ nye la na wɔayɛ ɔ gɔnwo. Ɔti kɔ zo dua Baebolo ne azo sukoa Gyihova anwo ninyɛne dɔɔnwo.—1 Dwɔn 5:3.\n20 Nyia Gyisɛse ɛkpɔnenlɛ afɔlebɔlɛ ne anu diedi. Baebolo ne ka kɛ “awie biala mɔɔ kɛla ye ali kɛ ɔlɛ diedi wɔ Ralɛ ne anu la lɛ dahuu ngoane.” (Dwɔn 3:36) Duzu a ɛhye kile a? Ɔkile kɛ ɔwɔ kɛ yɛyɛ mɔɔ Gyisɛse ɛhilehile yɛ kɛ yɛyɛ la. (Dwɔn 13:15) Yɛnrɛhola yɛnrɛva yɛ nloa ala yɛnrɛha kɛ yɛdie Gyisɛse yɛdi. Ɔwɔ kɛ yɛfa yɛ nyɛleɛ yɛkile kɛ yɛdie ɛkpɔnedeɛ ne yɛdi. Gyemise 2:26 ka kɛ: “Diedi mɔɔ gyima ɛmboka nwolɛ la le wulera.”\n21, 22. (a) Duzu ati a ɔwɔ kɛ yɛkɔ Kelaese ewule Ngakyelɛlilɛ ne abo ɛvolɛ biala ɛ? (b) Duzu a bɛbahilehile nu wɔ Tile 6 nee 7 anu a?\n21 Kɔ Kelaese ewule Ngakyelɛlilɛ ne abo. Nɔe ne mɔɔ aleɛ kye a Gyisɛse bawu la, ɔhanle kɛ yɛhakye ye ewule ne. Yɛyɛ ɛhye ɛvolɛ biala, na bɛfɛlɛ ye Ngakyelɛlilɛ anzɛɛ “Awulae Nɔsolɛ Aleɛ ne.” (1 Kɔlentema 11:20; Mateyu 26:26-28) Gyisɛse kpondɛ kɛ yɛkakye kɛ ɔvale ye ngoane ne mɔɔ di munli la ɔyɛle ɛkpɔnedeɛ ɔmaanle yɛ. Ɔhanle kɛ: “Bɛhɔ zo bɛyɛ ɛhye bɛva bɛhakye me.” (Kenga Luku 22:19.) Saa ɛkɔ Ngakyelɛlilɛ ne abo a, ɔkile kɛ ɛkakye ɛkpɔnedeɛ ne nee ɛlɔlɛ kpole mɔɔ Gyihova nee Gyisɛse lɛ maa yɛ la.—Nea Awieleɛdwɛkɛ 16.\n22 Ɛkpɔnedeɛ ne sonle bolɛ tɛla ahyɛlɛdeɛ biala. (2 Kɔlentema 9:14, 15) Menli mgbe dɔɔnwo mɔɔ ɛwu dɛbadɛba bɔbɔ la banyia zɔhane ahyɛlɛdeɛ ne mɔɔ sonle bolɛ la azo nvasoɛ. Tile 6 nee 7 ne bahilehile kɛzi ɛhye bahola ayɛ boɛ la anu.\nNƆHALƐ 1: YƐ MUALA YƐHYIA ƐKPƆNEDEƐ NE\n‘Sonla Ra ne rale kɛ ɔbazonle na yeava ye ngoane yeayɛ ɛkpɔnedeɛ yealie menli dɔɔnwo.’—Mateyu 20:28\nDuzu ati a yɛhyia ɛkpɔnedeɛ ne a?\nMɔɔ Adam andie Nyamenle la, agɔnwolɛvalɛ mɔɔ ɔ nee Gyihova lɛ la zɛkyele, yeanli munli bieko yɛɛ ye Paladaese awuke ne vile ɔ sa.\nƆlua mɔɔ Adam yɛle la ati, yɛ muala yɛyɛ ɛtane na yɛwu.\nƐkpɔnedeɛ ne le adenle mɔɔ Gyihova ɛlɛdua zo alie alesama avi ɛtane nee ewule nu a.\nNƆHALƐ 2: GYIHOVA A VALE ƐKPƆNEDEƐ NE MAANLE A\n“Nyamenle zoanle ɔ Ra kokye ne wɔ ewiade amaa ɔlua ɔ nwo zo yɛanyia ngoane.”—1 Dwɔn 4:9\nKɛzi Gyihova vale ɛkpɔnedeɛ ne maanle ɛ?\nEdwɛne 49:7, 8\nAnrɛɛ yɛ nuhua biala ɛnrɛhola ɛnrɛdua ngoane mɔɔ di munli mɔɔ vile Adam asa la.\nGyihova zoanle ɔ Ra mɔɔ sonle bolɛ la wɔ azɛlɛ ye azo kɛ sonla mɔɔ di munli la.\nWulomuma 3:23, 24; Hibuluma 9:24\nBɛdwazole Gyisɛse bɛvile ewule nu la, ɔziale ɔhɔle anwuma na ɔvale ye ngoane mɔɔ di munli la ɔmaanle Gyihova kɛ ɛkpɔnedeɛ.\nNƆHALƐ 3: ƐKPƆNEDEƐ NE MAA YƐNYIA ANYELAZO KPALƐ\n“Ɔbakyikyi bɛ nye anwo monle kɔsɔɔti, na ewule ɛnle ɛkɛ bieko.”—Yekile 21:4\nKɛ ɔkɛyɛ na yɛanyia ɛkpɔnedeɛ ne azo nvasoɛ ɛ?\n1 Dwɔn 1:8, 9\nBɛkola bɛfa yɛ ɛtane bɛkyɛ yɛ.\nHibuluma 9:13, 14\nYɛbahola yɛanyia adwenle mɔɔ anu te la wɔ Nyamenle anyunlu.\nYɛlɛ anyelazo kɛ yɛbanyia dahuu ngoane.\nƐkpɔnedeɛ ahyɛlɛdeɛ ne maa ɔda ali kɛ Gyihova nee Gyisɛse kulo yɛ.\nNƆHALƐ 4: ƆWƆ KƐ YƐKILE KƐ YƐ NYE SƆ ƐKPƆNEDEƐ NE\n‘Nyamenle vale ɔ Ra kokye ne maanle, amaa awie biala mɔɔ kɛla ye ali kɛ ɔlɛ diedi wɔ ye nu la anyia dahuu ngoane.’—Dwɔn 3:16\nKɛzi yɛbahile kɛ ye nye sɔ Nyamenle ɛkpɔnelɛ ahyɛlɛdeɛ ne ɛ?\nNwu Gyihova nee Gyisɛse na sukoa bɛ.\nKɔ Kelaese ewule Ngakyelɛlilɛ ne abo ɛvolɛ biala.\nDwɔn 3:36; Gyemise 2:26\nƆnle kɛ yɛka kɛ yɛdie Gyisɛse yɛdi ala. Ɔwɔ kɛ yɛyɛ mɔɔ Gyisɛse hilehilele yɛ kɛ yɛyɛ la.\nƐkpɔnedeɛ Ne Le Nyamenle Ahyɛlɛdeɛ Mɔɔ Tɛla Biala (Foa 1)\nFa nwa awie Fa nwa awie Ɛkpɔnedeɛ Ne Le Nyamenle Ahyɛlɛdeɛ Mɔɔ Tɛla Biala\nbhs tile 5 m. 52-61


Gyisɛse Yɛle Ayile Wɔ Ɛnwomenlelielɛ Kenle | Ngakula Baebolo Ɛzukoalɛdeɛ\nGyisɛse Yɛle Ayile Wɔ Ɛnwomenlelielɛ Kenle\nƐnee Falasiima kpɔ Gyisɛse na bɛkpondɛ kɛ bɛkye ye. Bɛhanle kɛ ɔnle kɛ ɔyɛ wuliravolɛma ayile wɔ Ɛnwomenlelielɛ kenle. Ɛnwomenlelielɛ kenle bie, Gyisɛse nwunle anyezinliravolɛ bie kɛ ɔlɛsɛlɛzɛlɛ ezukoa wɔ gua ne azo. Ɔzele ye ɛdoavolɛma ne kɛ: ‘Bɛnlea kɛzi Nyamenle tumi ne baboa nrenyia ɛhye la.’ Gyisɛse vale nyɛlɛ fɔtɔle ndɛtɛlɛ na ɔvale ɔkpudale nrenyia ne anye. Gyisɛse zele ye kɛ: ‘Kɔnrinzi ɛ nyunlu wɔ Saelowam nzubula ne anu.’ Nrenyia ne yɛle zɔ na ɔnwunle debie.\nƆzinle menli ne anwo. Bɛhanle kɛ: ‘Asoo tɛ nrenyia ne mɔɔ tɛnla sɛlɛzɛlɛ la ɛne anzɛɛ ɔzɔho ye ala?’ Nrenyia ne hanle kɛ: ‘Bɛwole me la ɛnee me nye ɛzi!’ Bɛbizale ye kɛ: ‘Duzu ati a akee ɛnwu debie a?’ Mɔɔ ɔhanle mɔɔ ɔzile la ɔhilele bɛ la, bɛvale ye bɛhɔmaanle Falasiima ne.\nNrenyia ne zele Falasiima ne kɛ: ‘Gyisɛse fɔtɔle ndɛtɛlɛ vale kpudale me nye na ɔzele me kɛ mengɔnrinzi. Menyɛle ye zɔ yɛɛ menwu debie a.’ Falasiima ne hanle kɛ: ‘Saa Gyisɛse yɛ ayile wɔ Ɛnwomenlelielɛ kenle a, ɛnee ye tumi ne ɛnvi Nyamenle ɛkɛ.’ Bie mɔ noko hanle kɛ: ‘Saa ye tumi ne ɛnvi Nyamenle ɛkɛ a, anrɛɛ ɔnrɛhola ɔnrɛyɛ ayile.’\nFalasiima ne vɛlɛle nrenyia ne awovolɛ na bɛbizale bɛ kɛ: ‘Kɛ ɔyɛle mɔɔ kɛkala bɛ ra ne kola nwu debie ɛ?’ Ye awovolɛ ahonle dule ɔluakɛ ɛnee Falasiima ne ɛha kɛ awie biala mɔɔ kɛnyia Gyisɛse anu diedi la bɛbaye ye bɛavi nyianu sua ne anu. Yemɔti bɛhanle kɛ: ‘Yɛnze. Bɛbiza ye.’ Falasiima ne bizale nrenyia ne kpuya too ɔhanle kɛ: ‘Meha debie biala mehile bɛ. Duzu ati a bɛtɛbiza me a?’ Falasiima ne vale ɛya na bɛvoanle ye.\nGyisɛse nwunle nrenyia ne na ɔbizale ye kɛ: ‘Ɛdie Mɛzaya ne ɛdie ɔ?’ Nrenyia ne hanle kɛ: ‘Saa menwu ye a mebalie ye meali.’ Gyisɛse hanle kɛ: ‘Medame a mele Mɛzaya ne a.’ Asoo Gyisɛse anyɛ deɛ ɔ? Ɔyɛle nrenyia ne ayile na eza ɔboale ye ɔmaanle ɔnyianle diedi.\n“Bɛvo, ɔboalekɛ bɛnze Ngɛlɛlera ne anzɛɛ Nyamenle tumi ne.”—Mateyu 22:29\nKpuya: Kɛzi Gyisɛse boale anyenzinliravolɛ ne ɛ? Duzu ati a ɛnee Falasiima kpɔ Gyisɛse ɛ?\nFa nwa awie Fa nwa awie Gyisɛse Yɛle Ayile Wɔ Ɛnwomenlelielɛ Kenle\n“Yemɔ Ala Yɛɛ Nyamenle Ɛyɛ Ye Awulae Nee Mɛzaya A” (Foa II)


1 Timote 5 | Yintanɛte Zo Baebolo | Ewiade Fofolɛ Ngilebɛbo\nKɛzi bɛ nee mgbavolɛ nee mgbanyima di la (1, 2)\nAhunlanvolɛ ɛboalɛ (3-16)\nAwie sua nu amra ɛnleanlɛ (8)\nBɛbu mgbanyima mɔɔ bɔ mɔdenle la (17-25)\n‘Ɛ ko ne ati anrɛɛ no nwanye ekyi’ (23)\n5 Mmatwi kpanyinli nyunlu. Emomu tendɛ kile ye kɛ selɛ, mgbavolɛ kɛ mediema mrenyia, 2 mraalɛ mgbanyinli kɛ mame mɔ, mbɛlɛra kɛ mediema mraalɛ, wɔ anwodelɛ muala anu. 3 Di ahunlanvolɛ mɔɔ ɛnlɛ neavolɛ* la eni. 4 Na saa kunlavolɛ bie lɛ mralɛ anzɛɛ nlɔnra a, ɛhye mɔ ɛlimoa ɛzukoa nyamenlezonlenlɛ kpalɛ wɔ bɛ azua nu na bɛdua bɛ awovolɛ nee bɛ nana mɔ kakɛ mɔɔ ɔfɛta la, ɔluakɛ ɛhye sɔ Nyamenle anye. 5 Kunlavolɛ mɔɔ ɛnlɛ awie ɛnnea ye la, fa ɔ nye to Nyamenle anwo zo na ɔkɔ zo ɔbodo ɔyɛ asɔne alehyenlɛ nee aledwolɛ. 6 Na mɔɔ fa ɔ nwo maa nwonane ne atiakunluwɔzo la de aze ɛdeɛ, noko yewu. 7 Ɔti kɔ zo fa adehilelɛ* ɛhye mɔ maa, amaa awie annyia edwɛkɛ biala anga wɔ bɛ nwo. 8 Nɔhalɛ nu saa awie ɛnnea ɔdaye ye menli, titili ye sua nu amra a, ɛnee yekpo diedi ne na ɔle ɛtanevolɛ ɔtɛla sonla mɔɔ ɛnlɛ diedi la. 9 Mmakɛlɛ kunlavolɛ biala duma ɛboka nwo kyesɛ yebo ɛvolɛ 60, na ɛnee ɔ hu le kokye ala, 10 yelie duma wɔ gyima kpalɛ nwo, ɔtetele ngakula, ɔliele nyɛvolɛ, ɔwowole nwuanzanwuanzama agyakɛ anwo, ɔboale menli mɔɔ wɔ anwongyelelɛ nu, na ɔdule ɔ nwo ɔmaanle gyima kpalɛ biala. 11 Noko, mmakɛlɛ ahunlanvolɛ mbɛlɛra aluma ɛboka nwo, ɔluakɛ saa bɛ nla nwo atiakunluwɔzo ne dwazo a, bɛtwe bɛ nwo bɛfi Kelaese anwo na bɛkulo kɛ bɛkɔ agyalɛ. 12 Na bɛbanyia ndɛnebualɛ ɔluakɛ bɛkpo bɛ alimoa diedi* ne. 13 Mekɛ ko ne ala bɛsɛkye bɛ mekɛ, bɛduolua azua nu; tɛ kɛ bɛsɛkye bɛ mekɛ ala, eza bɛka awie mɔ anwo edwɛkɛ, bɛfa bɛ nloa bɛwulowula awie mɔ edwɛkɛ nu na bɛkeha edwɛkɛ mɔɔ ɔnle kɛ bɛka la. 14 Yemɔti mekulo kɛ ahunlanvolɛ mbɛlɛra ne mɔ kɔ agyalɛ, bɛwo mralɛ, bɛnea sua nu, amaa agbɔvolɛ annyia adenle anga edwɛkɛ ɛtane antia yɛ. 15 Nɔhalɛ nu, bie mɔ ɛhwe bɛ nwo ɛhɔli Seetan anzi dɛbadɛba. 16 Saa diedinli raalɛ bie lɛ ahunlanvolɛ wɔ ye abusua nu a, ɔboa bɛ na yeanyɛ adesoa yeammaa asafo ne. Na asafo ne ahola aboa ahunlanvolɛ mɔɔ ɛnlɛ neavolɛ* la. 17 Bɛbu mgbanyima mɔɔ di bɛ nyunlu wɔ adenle kpalɛ zo la kpole kpalɛ, titili bɛdabɛ mɔɔ bɛbɔ mɔdenle wɔ ɛdendɛlɛ nee ngilehilelɛ nu la. 18 Ɔluakɛ ngɛlɛlera ne se, “Mmakyekye ɛnlankɛ mɔɔ ɛlɛwoso ma la anloa,” eza ɔse, “Gyimayɛvolɛ ahatualɛ fɛta ye.” 19 Mmadie somolɛ mɔɔ bɛkɛbɔ kpanyinli* la ɛto nu kyesɛ ɔgyi alasevolɛ nwiɔ anzɛɛ nsa anloa anu edwɛkɛ zo. 20 Twi menli mɔɔ kɔ zo yɛ ɛtane la anyunlu wɔ menli mɔɔ wɔ ɛkɛ la kɔsɔɔti anyunlu, amaa yeayɛ kɔkɔbɔlɛ yeamaa menli mɔɔ ɛha la.* 21 Meka meahile wɔ wɔ Nyamenle nee Kelaese Gyisɛse yɛɛ anwumabɔvolɛma mɔɔ bɛkpa bɛ la anyunlu kɛ di adehilelɛ ɛhye mɔ azo, na mmanea menli nyunlu anzɛɛ mmayɛ nyeyenu biala. 22 Mmapele ɛ nwo ɛfa ɛ sa ɛgua awie biala anwo zo;* mmamaa awie mɔ ɛtane noko ka wɔ; kɔ zo maa ɛ nwo ɛde. 23 Mmano nzule bieko,* emomu ɛ ko nee ɛ nwo mɔɔ ta toto wɔ la ati, anrɛɛ no nwanye ekyi. 24 Menli ne bie mɔ ɛtane da ali wienyi na ɔkɔwie ndɛnebualɛ nu, noko bie mɔ ɛdeɛ da ali nzinlii. 25 Zɔhane ala a gyima kpalɛ noko da ali wienyi a, na mɔɔ ɛnla ali bɔbɔ la bɛngola bɛnvea zolɛ.\n^ Anzɛɛ “ahunlanvolɛ mɔɔ bɛhyia”; kile kɛ, bɛnlɛ awie mɔɔ boa bɛ.\n^ Anzɛɛ “alimoa ɛwɔkɛ.”\n^ Anzɛɛ “asafo nu kpanyinli.”\n^ Giliki aneɛ nu, “amaa menli mɔɔ ɛha la azulo.”\n^ Kile kɛ, mmapele ɛ nwo ɛkpa awie biala.\n^ Anzɛɛ “Mmano nzule ngome ala.”


Gyɛnɛsese 32 | Yintanɛte Zo Baebolo | Ewiade Fofolɛ Ngilebɛbo\nAnwumabɔvolɛma rayiale Gyekɔbo (1, 2)\nGyekɔbo zieziele ɔ nwo hɔyiale Yisɔ (3-23)\nGyekɔbo nee anwumabɔvolɛ futule (24-32)\nBɛdonle Gyekɔbo duma Yizilayɛ (28)\n32 Akee Gyekɔbo doale ye adendulɛ ne azo, na Nyamenle anwumabɔvolɛma nee ye yiale. 2 Mɔɔ Gyekɔbo nwunle bɛ ala la, ɔhanle kɛ: “Nyamenle ɛlɔne azokoɛleɛ ɛne!” Ɔti ɔvɛlɛle ɛkɛ ne Meehaneeyem.* 3 Akee Gyekɔbo zoanle menli maanle bɛlimoale ɔ nyunlu bɛhɔle ɔ diema Yisɔ ɛkɛ wɔ Siyɛ azɛlɛ zo,+ mɔɔ le Yidɔm azɛlɛ zo la,+ 4 na ɔzele bɛ kɛ: “Bɛhɔha bɛhile me menle Yisɔ kɛ, ‘Wɔ sonvolɛ Gyekɔbo se: “Medɛnla Leeban anwo lɔ* mekɛ tendenle too a yeradwu ɛnɛ a.+ 5 Na menyia nlankɛ, asoaso, mboane yɛɛ azonvolɛ mrenyia nee mraalɛ dɔɔnwo,+ na mezoa kɛ bɛraha bɛhile me menle amaa meanyia ɛ nyunlu ɛlolɛ.”’” 6 Nzinlii soanvolɛma ne ziale rale Gyekɔbo anwo ɛkɛ na bɛhanle kɛ: “Yɛhɔdole ɛ diema Yisɔ, na ɔlua adenle zo ɔlɛba yearayia wɔ, na ɔ nee mrenyia 400 a lua a.”+ 7 Gyekɔbo ahonle dule kpole na ye adwenle zɛkyele.+ Ɔti ɔhyɛle menli mɔɔ ɔ nee bɛ lua la nee mboane ne mɔ, nlankɛ ne mɔ yɛɛ afunlumu ne mɔ anu ekpunli nwiɔ. 8 Ɔhanle kɛ: “Saa Yisɔ teta ekpunli ko a, ekpunli ko ne bahola anriandi.” 9 Ɛhye anzi Gyekɔbo hanle kɛ: “O me nenyia Ebileham nee me papa Ayezeke Nyamenle, O Gyihova, wɔmɔ mɔɔ ɛzele me kɛ, ‘Sia kɔ wɔ azɛlɛ zo nee wɔ mbusuafoɔ ɛkɛ na me nee wɔ bali ye boɛ’ la,+ 10 menfɛta ɛlɔlɛ kpundii ne amuala nee nɔhalɛlilɛ ne amuala mɔɔ wɔla ye ali wɔhile wɔ sonvolɛ la,+ ɔluakɛ me kpɔma ne ala a menvale mempɛle Dwɔdan ne a, noko kɛkala meyɛ ekpunli nwiɔ.+ 11 Mesɛlɛ wɔ, die me+ fi me diema Yisɔ asa anu, ɔluakɛ mesulo kɛ bie a ɔbara medame nee mraalɛ ne mɔ yɛɛ bɛ mra ne mɔ anwo zo.+ 12 Noko ɛhanle kɛ: ‘Me nee wɔ bali ye boɛ, na mebamaa ɛ bo zo amra ayɛ kɛ ɛnweazo ɛnwea mɔɔ bɛngola ye tia la.’”+ 13 Na ɔlale ɛkɛ ne nɔe ne. Akee ɔyele ye ninyɛne ne bie kɛ ɔfa yeahɔhyɛ ɔ diema Yisɔ:+ 14 mbɔnkye mbelɛ 200, mbɔnkye nyinli 20, mboane mbelɛ 200, mboane nyinli 20, 15 afunlumu 30 nee bɛ mra, nlankɛ mbelɛ 40, nlankɛ nyinli 10, asoaso mbelɛ 20 yɛɛ asoaso nyinli mgbole 10.+ 16 Ɔvale bɛ ɔwulale ye sonvolɛma asa anu, ekpunli ko li ekpunli ko anzi, na ɔzele bɛ kɛ: “Bɛlimoa me nyunlu bɛhɔ, na anrɛɛ bɛmaa adenle ɛla ekpunli ko biala nee mɔɔ li ɔ nyunlu la avinli.” 17 Eza ɔzele mɔɔ limoa la kɛ: “Saa me diema Yisɔ yia wɔ na ɔbiza wɔ kɛ, ‘Ɛ menle a le nwane, yɛɛ ɛlɛkɔ ni, na ɛhye mɔ mɔɔ li ɛ nyunlu la le nwane ɛdeɛ?’ a, 18 ka kile ye kɛ, ‘Wɔ sonvolɛ Gyekɔbo ɛdeɛ ɔ. Ɔle ahyɛlɛdeɛ mɔɔ yeva yezoa me kɛ menva membɛlɛ me menle Yisɔ a,+ na nea! ɔdaye mumua ne ɔli yɛ nzi ɔlɛba.’” 19 Na eza ɔhanle ɔhilele mɔɔ tɔ zo nwiɔ, nsa nee menli mɔɔ ɛlɛka nyɛmoa ne mɔ kɔsɔɔti la kɛ: “Saa bɛyia Yisɔ a, edwɛkɛ ɛhye ala a bɛha bɛhile ye a. 20 Eza bɛha bɛhile ye kɛ, ‘Wɔ sonvolɛ Gyekɔbo li yɛ nzi ɛlɛba.’” Ɔluakɛ ɔhanle kɛ: ‘Saa medimoa mefa ahyɛlɛdeɛ mekɔmaa ye a, ɔbamaa ye ɛya ne adwo,+ na saa nzinlii menwu ye a, bie a ɔbalie me kɛnlɛma.’ 21 Ɔti bɛvale ahyɛlɛdeɛ ne bɛlimoale ɔ nyunlu, noko ɔdaye mumua ne ɔlale azokoɛleɛ ɛkɛ ne nɔe ne. 22 Zɔhane nɔe ne, ɔvale ɔ ye mɔ nwiɔ ne+ nee ye azonvolɛ mraalɛ nwiɔ ne+ yɛɛ ɔ mra mrenyia ngakula 11 ne na ɔpɛle azule Gyabɔko ne+ wɔ ye ɛleka mɔɔ bɛkola bɛwudwu la. 23 Ɔti ɔvale bɛ ɔpɛle azudenle* ne, yɛɛ ɔvale debie biala mɔɔ ɔlɛ la ɔpɛle. 24 Akee ɔhale Gyekɔbo angomekye. Na nrenyia bie nee ye rafutule too aleɛ hyenle.+ 25 Mɔɔ nrenyia ne nwunle ye kɛ yeangola yeanli Gyekɔbo anwo zo konim la, ɔvale ɔ sa ɔhanle ye adwongu; na Gyekɔbo adwongu ne yele vile nu wɔ ɛfutulɛ ne anu.+ 26 Ɛhye anzi, nrenyia ne hanle kɛ: “Maa mengɔ na aleɛ ɛlɛkye.” Na Gyekɔbo hanle kɛ: “Menrɛmaa ɛnrɛhɔ kɔkpula kɛ ɛbayila me.”+ 27 Ɔti nrenyia ne bizale ye kɛ: “Kɛ bɛfɛlɛ wɔ ɛ?” na ɔhanle kɛ: “Gyekɔbo.” 28 Akee nrenyia ne hanle kɛ: “Bɛnrɛvɛlɛ wɔ Gyekɔbo bieko, emomu Yizilayɛ,*+ ɔluakɛ ɛ nee Nyamenle nee menli ɛpele na wɔli konim.”+ 29 Gyekɔbo noko hanle kɛ: “Mesɛlɛ wɔ, bɔ wɔ duma kile me.” Noko ɔbizale ye kɛ: “Duzu ati a ɛlɛbiza me duma ɛ?”+ Na ɔyilale ye wɔ ɛkɛ ne. 30 Ɔti Gyekɔbo vɛlɛle ɛkɛ ne Pɛnayɛle,*+ ɔluakɛ ɔhanle kɛ, “Menwu Nyamenle me nye zo, noko metɛte aze.”*+ 31 Gyekɔbo pɛle nu wɔ Pɛnuwɛle* ala la, yɛɛ sɛnzɛne ne vindele a, noko ye adwongu ne ati, ɛnee ɔtia ɔtɔ zo.+ 32 Ɛhye ati a badwu ɛnɛ, Yizilayɛma ɛnli nane ɛzɔlɛ nu ndinli ne mɔɔ sɔ adwongu ne la, ɔluakɛ nrenyia ne vale ɔ sa hanle Gyekɔbo ɛzɔlɛ nu ndinli ne mɔɔ sɔ ye adwongu ne la.\n^ Ɔ bo kile “Azokoɛleɛ Nwiɔ.”\n^ Anzɛɛ “anwo lɔ kɛ ɛyɛvolɛ.”\n^ Ɔ bo kile “Awie Mɔɔ Nee Nyamenle Ɛpele” anzɛɛ “Nyamenle Pele.”\n^ Ɔ bo kile “Nyamenle Anyunlu.”\n^ Anzɛɛ “bɛlie me ɛkɛla.”\n^ Anzɛɛ “Pɛnayɛle.”


Edwɛne 136 | Yintanɛte Zo Baebolo | Ewiade Fofolɛ Ngilebɛbo\nGyihova ɛlɔlɛ kpundii ne wɔ ɛkɛ ne dahuu\nƆvale nrɛlɛbɛ a ɔbɔle anwuma nee aze a (5, 6)\nFalo wule Nyevile Kɔkɔlɛ ne anu (15)\nNyamenle kakye mɔɔ wɔ anwongyelelɛ nu la (23)\nƆmaa anyewɔzo abɔdeɛ kɔsɔɔti aleɛ (25)\n136 Bɛyɛ Gyihova mo, ɔluakɛ ɔle kpalɛ;+Ye ɛlɔlɛ kpundii ne wɔ ɛkɛ dahuu.+ 2 Bɛyɛ nyamenle ne mɔ Nyamenle ne mo,+Ɔluakɛ ye ɛlɔlɛ kpundii ne wɔ ɛkɛ dahuu. 3 Bɛyɛ awulae mɔ Awulae ne mo,Ɔluakɛ ye ɛlɔlɛ kpundii ne wɔ ɛkɛ dahuu. 4 Ɔ ngomekye ala a ɔyɛ nwanwane ninyɛne mgbole a.+Ɔluakɛ ye ɛlɔlɛ kpundii ne wɔ ɛkɛ dahuu.+ 5 Ɔvale nrɛlɛbɛ a ɔbɔle anwuma a,+Ɔluakɛ ye ɛlɔlɛ kpundii ne wɔ ɛkɛ dahuu. 6 Ɔdɛlɛle azɛlɛ ne anu wɔ nzule ne mɔ azo,+Ɔluakɛ ye ɛlɔlɛ kpundii ne wɔ ɛkɛ dahuu. 7 Ɔbɔle ahɛnlaneɛ mgbole ne mɔ,+Ɔluakɛ ye ɛlɔlɛ kpundii ne wɔ ɛkɛ dahuu. 8 Sɛnzɛne kɛ ɔda alehyenlɛ nu,+Ɔluakɛ ye ɛlɔlɛ kpundii ne wɔ ɛkɛ dahuu. 9 Siane nee nwɔlɔra kɛ bɛda aledwolɛ nu,+Ɔluakɛ ye ɛlɔlɛ kpundii ne wɔ ɛkɛ dahuu. 10 Ɔhunle Yigyibiti belamunli mralɛ ne mɔ,+Ɔluakɛ ye ɛlɔlɛ kpundii ne wɔ ɛkɛ dahuu. 11 Ɔyele Yizilayɛ ɔvile bɛ avinli,+Ɔluakɛ ye ɛlɔlɛ kpundii ne wɔ ɛkɛ dahuu. 12 Ɔvale ɛsalɛ mɔɔ tumi wɔ nu nee ɛsalɛ mɔɔ yɛ se la,+Ɔluakɛ ye ɛlɔlɛ kpundii ne wɔ ɛkɛ dahuu. 13 Ɔkpakyele Nyevile Kɔkɔlɛ ne anu nwiɔ,*+Ɔluakɛ ye ɛlɔlɛ kpundii ne wɔ ɛkɛ dahuu. 14 Ɔmaanle Yizilayɛ luale ye avinli pɛle,+Ɔluakɛ ye ɛlɔlɛ kpundii ne wɔ ɛkɛ dahuu. 15 Ɔpianle Falo nee ye ɛlɔnema ne ɔguale Nyevile Kɔkɔlɛ ne anu,+Ɔluakɛ ye ɛlɔlɛ kpundii ne wɔ ɛkɛ dahuu. 16 Ɔlile ye menli ne anyunlu bɛluale fienemgbole ne anu,+Ɔluakɛ ye ɛlɔlɛ kpundii ne wɔ ɛkɛ dahuu. 17 Ɔlile arelemgbunli mgbole nwo zo konim,+Ɔluakɛ ye ɛlɔlɛ kpundii ne wɔ ɛkɛ dahuu. 18 Ɔhunle arelemgbunli katakyiema,Ɔluakɛ ye ɛlɔlɛ kpundii ne wɔ ɛkɛ dahuu. 19 Amɔlema Belemgbunli Saehɔn,+Ɔluakɛ ye ɛlɔlɛ kpundii ne wɔ ɛkɛ dahuu. 20 Nee Beehyan Belemgbunli Ɔɔgo,+Ɔluakɛ ye ɛlɔlɛ kpundii ne wɔ ɛkɛ dahuu. 21 Ɔvale bɛ azɛlɛ ne ɔmaanle kɛ agyadeɛ,+Ɔluakɛ ye ɛlɔlɛ kpundii ne wɔ ɛkɛ dahuu, 22 Kɛ ye sonvolɛ Yizilayɛ agyapadeɛ,Ɔluakɛ ye ɛlɔlɛ kpundii ne wɔ ɛkɛ dahuu. 23 Mɔɔ bɛbɛlɛle yɛ aze la ɔhakyele yɛ,+Ɔluakɛ ye ɛlɔlɛ kpundii ne wɔ ɛkɛ dahuu.+ 24 Ɔhɔle zo ɔliele yɛ ɔvile yɛ kpɔvolɛma asa anu,+Ɔluakɛ ye ɛlɔlɛ kpundii ne wɔ ɛkɛ dahuu. 25 Ɔmaa tease abɔdeɛ* kɔsɔɔti aleɛ,+Ɔluakɛ ye ɛlɔlɛ kpundii ne wɔ ɛkɛ dahuu. 26 Bɛyɛ anwuma Nyamenle ne mo,Ɔluakɛ ye ɛlɔlɛ kpundii ne wɔ ɛkɛ dahuu.\n^ Hibulu aneɛ nu, “azinli azinli.”